‘Saya Akan Jadi Ahli Parlimen Berhati Rakyat Malaysia’

MEMBAKUT: Calon Barisan Nasional (BN) Pilihan Raya Kecil (PRK) Parlimen Kimanis, Datuk Mohamad Alamin, menjelaskan beliau akan menjadi seorang Ahli Parlimen yang mewakili semua rakyat Sabah dan Malaysia.

Beliau berkata, jika menang, beliau tidak akan menjadi Ahli Parlimen berhati Kuala Lumpur, merujuk kepada dakwaan pihak lawannya yang mengatakan beliau orang Sabah tetapi berhati Kuala Lumpur.

“Kalau saya menang saya akan jadi Ahli Parlimen bukan yang berhati Kuala Lumpur tetapi berhati seluruh rakyat Malaysia dan seluruh rakyat Sabah,” katanya dalam satu temuramah dengan portal televisyen dalam talian ketika berkempen di Pusat Daerah Mengundi (PDM) Membakut, di sini, malam tadi.

Sebelum itu, Mohamad menjelaskan slogan Sabah untuk orang Sabah dan persepsi yang dilaungkan Parti Warisan Sabah (WARISAN) tidak memberi apa-apa makna.

“Janganlah kita main slogan Sabah untuk orang Sabah, yang penting ialah hasil. Kalau Sabah untuk orang Sabah apa yang rakyat dapat.

“Kalau dia (WARISAN) boleh beri lebih daripada UMNO, okay tapi realitinya jauh sekali. Jauh panggang dari api, ibarat langit dan bumi beza dia. Tak guna dia kata parti didakwa tempatan,” katanya.

Kenyataannya itu dipercayai merujuk kepada ucapan Ketua Menteri yang juga Presiden WARISAN, Datuk Seri Mohd Shafie Apdal bahawa Sabah tidak mahu orang berwajah Sabah tetapi berhati bukan Sabah.

Mohamad mendakwa WARISAN sebenarnya panik apabila melihat keadaan Pakatan Harapan (PH) yang semakin ditolak rakyat sebagai punca tidak mengakui hakikat bahawa parti itu adalah sebahagian daripada PH.

“Mereka takut tapi rakyat tahu pembabitan mereka dan cara mereka kerja. Dalam kerajaan negeri juga ada parti PH, jadi ini hanya retorik politik,” katanya.


KPDNHEP Sandakan rampas diesel, petrol dan lori bernilai lebih RM61,000

SANDAKAN: Pejabat Kementerian Perdagangan Dalam Negeri dan Hal Ehwal Pengguna (KPDNHEP) Sandakan merampas 800 liter diesel dan petrol dipercayai diseleweng dalam operasi di sebuah stesen minyak di Batu 32, dekat sini, tengah malam tadi.

Rampasan membabitkan 600 liter diesel dan 200 liter petrol, selain sebuah lori yang digunakan bagi mengangkut minyak dengan nilai keseluruhan dianggarkan RM61,000.

Ketika serbuan kira-kira jam 12 tengah malam itu, seorang lelaki tempatan sedang mengisi minyak ke dalam tong dengan bahan api terbabit dipercayai diseleweng untuk dijual semula.

Ketua Cawangan KDPNHEP Sandakan, Abd Muis Samsuddin, berkata pemeriksaan dibuat oleh tiga anggota KPDNHEP selepas risikan selama dua minggu dan hasil pemeriksaan mendapati berlaku transaksi pemindahan dan pembelian dalam kuantiti banyak.

Katanya, pihaknya turut mendapati premis terbabit tidak memiliki lesen atau permit untuk menyimpan barang kawalan berjadual bahan api petroleum.

“Suspek lelaki yang berusia 44 tahun dilepaskan selepas keterangan diambil.

“Premis terbabit turut diambil tindakan mengikut Akta Kawalan Bekalan 1961,” katanya dalam kenyataan di sini, hari ini. – Berita Harian


PATI Filipina Ditahan Miliki Syabu

LAHAD DATU: Seorang pendatang asing tanpa izin (PATI) berusia 54 tahun ditahan kerana memiliki dadah dalam Op Tapis di Kampung Busul, Jalan Silam malam tadi.

Dalam kejadian pukul 2.20 petang itu, lelaki yang berasal dari Filipina ditahan bersama 19 paket plastik lutsinar berisi ketulan kristal dipercayai syabu seberat 9.15 gram.

Ketua Polis Daerah Lahad Datu, Asisten Komisioner Nasri Mansor berkata, sebelum kejadian polis menyerbu sebuah rumah di kawasan kuari di kampung berkenaan.

“Ketika serbuan dilakukan, polis menjumpai suspek yang berada di bahagian ruang tamu.

“Suspek turut menyerahkan satu bekas plastik yang terdapat 19 plastik lutsinar berisi syabu dan 19 keping timah,” katanya dalam sidang akhbar semalam.

Menurutnya, hasil pemeriksaan di dalam rumah, polis tidak menemui sebarang kesalahan lain.

“Suspek yang mengaku sudah berkahwin itu, gagal menunjukkan sebarang dokumen pengenalan ketika ditahan selain ujian air kencingnya menunjukkan positif syabu.

“Sehubungan itu, suspek ditahan dan dadah yang dianggarkan bernilai RM1,372.50 dirampas bagi membantu siasatan,” katanya.

Kes disiasat mengikut Seksyen 39 A(1) Akta Dadah Berbahaya 1952 dan Seksyen 6(1)(c) Akta Imigresen 1959/63.


Dewan Serbaguna Luyang ‘Dibanjiri’ Warga Asing

KOTA KINABALU: Orang ramai dipercayai warga asing ‘membanjiri’ sekitar kawasan Dewan Serbaguna Luyang, di sini hingga mengundang tidak selesa penghuni di kawasan berkenaan.

Difahamkan kehadiran kumpulan itu dipercayai untuk mengurus dokumen pasport warga Filipina yang berada di Sabah oleh sebuah syarikat agen.

Bagaimanapun, kaunter pendaftaran bagi pengurusan berkenaan hanya dibuka seawal 8 pagi hingga 5 petang selama empat hari bermula esok.

Tinjauan oleh SabahNewsToday di kawasan itu mendapati lebih 500 orang dipercayai warga Filipina berkumpul lebih awal sejak petang tadi hingga menyebabkan kurang selesa dalam kalangan penduduk di kawasan berkenaan.

Ada juga individu membuka gerai menjual makanan di tepi jalan berhadapan dewan berkenaan selain membina khemah hingga kesesakan jalan raya raya di kawasan berkenaan.

Situasi itu mengundang pelbagai persepsi oleh penghuni di kawasan berkenaan dan orang ramai, malah beberapa pihak turut memuat naik situasi berkenaan di dalam Facebook yang menyatakan terkejut dan kurang selesa.

Keadaan itu menyebabkan beberapa anggota polis hadir ke lokasi untuk menjalankan pemantauan dan kira-kira 9.30 malam Ketua Polis Daerah Kota Kinabalu, Asisten Komisioner Habibi Majinji turut ke lokasi untuk melakukan pemeriksaan dan pemantauan.

Hadir sama, Datuk Bandaraya Kota Kinabalu (DBKK), Datuk Nordin Siman dan Ahli Dewan Undangan (Adun) Luyang yang juga Menteri Belia dan Sukan negeri Phoong Jin Zhe.

Kira-kira setengah jam selepas mengadakan perbincangan dipercayai wakil agen itu, kumpulan berkenaan mula bersurai dengan dikawal oleh anggota polis.

Habibi ketika ditemui berkata pihaknya telah meminta pihak yang mengurus hal berkenaan supaya memindahkan lokasi itu ke kawasan yang lebih bersesuaian.

“Kawasan itu (dewan) tidak sesuai dan kita arahkan pihak berkenaan mencari lokasi baru yang lebih sesuai,” jelasnya. – SabahNewsToday


Longgar Aktiviti Sosial, Ekonomi, Sabah Tunggu Pewartaan Pusat

KOTA KINABALU: Sabah masih menunggu kelulusan kerajaan pusat berhubung kebenaran aktiviti sosial dan ekonomi seperti diumumkan Ketua Menteri Hajiji Noor, semalam.

Menteri Kerajaan Tempatan dan Perumahan, Masidi Manjun, berkata Sabah telah mengemukakan SOP baharu bagi Pelan Pemulihan Negara Fasa 1 kepada kerajaan pusat dan kini mereka masih menunggu ia diwartakan.

“Perakuan SOP ini telah diputus sebulat suara oleh jawatankuasa pengurusan bencana Covid-19 Sabah yang dipengerusikan setiausaha kerajaan negeri.

“Antara anggota jawatankuasa ini ialah ketua-ketua jabatan yang mewakili Jabatan Kesihatan Negeri Sabah (JKNS), polis dan Majlis Keselamatan Negeri Sabah (MKNS) yang juga telah menyemak perakuan ini.

“Setiausaha kerajaan negeri akan mengeluarkan kenyataan akhbar yang berasingan mengenai SOP Sabah secara terperinci,” katanya dalam taklimat harian perkembangan Covid-19, hari ini.

Semalam, Hajiji mengumumkan beberapa aktiviti sosial dan ekonomi dibenarkan beroperasi dalam pelaksanaan Pelan Pemulihan Negara Fasa 1 Sabah, mulai hari ini.

Antaranya termasuk makan di restoran atau kedai makan, aktiviti sukan dan rekreasi tidak bersentuhan fizikal seperti senaman, golf, memancing dan berbasikal selain aktiviti pembuatan dan perkilangan diperluaskan kepada getah, simen dan cat, kilang berasaskan kayu dan perabot.

Hajiji berkata, perincian SOP bagi negeri itu akan dikeluarkan dalam masa terdekat.

Bagaimanapun sehingga kini, SOP berkenaan masih belum dikeluarkan dan terus menjadi tanda tanya sama ada apa diumumkan Hajiji boleh dilaksanakan atau sebaliknya.

Hari ini, Menteri Kanan (Keselamatan), Ismail Sabri Yaakob dilaporkan berkata, Sabah tidak patut melonggarkan SOP yang ditetapkan oleh MKN.

Katanya, semua negeri sepatutnya melaksanakan satu standard SOP sahaja namun sekiranya ada negeri yang ingin menambah baik dengan memperketatkan suatu perkara, ia dibenarkan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Lelaki Disyaki Terlibat Kes Samun Bersenjata Di Sandakan

SANDAKAN: Seorang lelaki yang disyaki terlibat dengan kes samun bersenjata tajam berjaya diberkas polis di Kampung Tb Ward Batu 2.

Ketua Polis Daerah Sandakan Asisten Komisioner Mohd Azhar Hamin berkata, suspek berumur 25 tahun ditahan polis kira-kira jam 12.15 tengah hari.

“Semasa kejadian berlaku di Flat Singluck Building kira-kira jam 10.30 malam pada 8 Jun lepas, mangsa seorang wanita telah didatangi oleh suspek yang cuba menarik beg silang miliknya.

“Ekoran dari itu telah berlaku pergelutan antara mangsa dengan suspek. Suspek kemudiannya bertindak mengacukan senjata tajam ke leher mangsa sebelum melarikan diri bersama barang-barang milik mangsa,” katanya.

Beliau berkata hasil siasatan polis terhadap suspek telah membawa kepada penemuan semula pelbagai barangan milik mangsa di rumah suspek antaranya, beg silang, kad pengenalan, kad bank dan lesen memandu.

“Suspek kemudiannya dibawa ke balai polis dan kini ditahan reman untuk siasatan lanjut,” katanya.

Mohd Azhar berkata kes berkenaan kini disiasat dibawah Seksyen 392 Kanun keseksaan dan Seksyen 397 kanun sama.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Populasi Buaya Di Sabah Dijangka Diketahui Hujung Tahun Ini

KINABATANGAN: Jumlah sebenar ‘sang bedal’ mendiami sungai utama di Sabah, termasuk di Sungai Kinabatangan, di sini dijangka hanya dapat diketuai selepas hasil kajian penuh populasinya diperoleh akhir tahun ini.

Pengarah Pusat Penyelidikan Danau Girang, Dr Benoit Goossens, berkata kajian itu kali terakhir dilaksanakan di Sungai Kinabatangan pada 2002 oleh Jabatan Hidupan Liar Sabah, dengan merekodkan kepadatan 1:45 buaya bagi setiap satu kilometer sungai berkenaan.

Katanya, angka buaya di seluruh negeri dilihat masih stabil berbanding tinjauan pada 2002 dan kajian lanjut penting bagi menentukan kecenderungan sebenar angka populasi buaya.

“Angka pada tahap kajian sekarang masih belum terlalu stabil untuk memberikan pemahaman yang konkrit dan hanya boleh ditentukan pada akhir kajian.

“Justeru, paling penting untuk penduduk mengambil langkah berjaga-jaga bagi mengelak risiko diserang susulan konflik buaya – manusia, malah penyelesaian terbaik adalah keluar dari sungai yang menjadi habitat semulajadinya,” katanya kepada BH, di sini.

Goossens berkata, ketika ini, hanya spesies buaya air masin atau buaya tembaga yang ditemui di Sungai Kinabatangan dan beberapa sungai utama lain di Sabah.

Beliau menjelaskan buaya julung-julung atau nama saintifiknya Tomistoma schlegelii yang bersaiz lebih kecil yang biasanya ditemui di Sarawak berkemungkinan terdapat di barat Sabah dalam angka kecil, namun kewujudan reptilia itu tidak dapat disahkan.

“Berdasarkan sejarah, buaya mendiami kawasan pedalaman dan luar bandar yang rendah kepadatan manusia dan secara amnya sangat jarang menjadi lebih agresif, malah manusia dan buaya boleh hidup dalam jarak dekat.

“Bagaimanapun, gangguan pada habitat disebabkan penebangan hutan dan pembukaan ladang mungkin meningkatkan konflik. Buaya paling berbahaya apabila musim mengawan atau membiak yang mana buaya betina menjadi sangat agresif untuk mempertahankan sarang mereka,” katanya.

Goossens turut mencadangkan agar penduduk yang mendiami tebing sungai agar membina halangan mudah yang tidak dapat dilepasi buaya bagi membolehkan mereka terus menggunakan kawasan tebing sungai dalam kehidupan harian.

Katanya, penduduk juga perlu melakukan aktiviti pada waktu siang jika benar-benar perlu berhampiran air bagi memudahkan mereka mengesan kehadiran `Sang Bedal’.

“Buaya boleh menyerang pada bila-bila masa, tapi lebih aktif pada waktu senja dan malam serta jangan sesekali menghampiri sarang buaya,” katanya. – Berita Harian


Pergerakan Rentas Daerah Dibenarkan Kecuali Di Sabah Dan Sarawak

KUALA LUMPUR: Rentas negeri masih tidak dibenarkan memandangkan status kes Covid-19 di seluruh negara ketika ini menunjukkan trend tidak stabil dan nilai R-Naught yang meningkat melepasi angka 1.0 sejak 20 hari lalu.

Bagaimanapun, Menteri Kanan (Keselamatan) Datuk Seri Ismail Sabri Yaakob berkata, pergerakan rentas daerah dibenarkan kecuali di Sabah dan Sarawak atas keputusan kerajaan Negeri.

Beliau berkata, sidang khas Majlis Keselamatan Negara (MKN) sebelum ini mendengar pembentangan oleh Kementerian Kesihatan (KKM) mengenai situasi serta penilaian risiko bagi tempoh 14 hari pelaksanaan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) di seluruh negara yang dijadualkan tamat pada 28 April ini.

Beliau berkata, berdasarkan pemantauan, KKM mengesahkan bilangan kluster berkaitan aktiviti sosial dan pendidikan bertambah sejak dua minggu kebelakangan ini.

Sementara itu, katanya, kes rentas negeri juga kekal tinggi di Kedah, Perak, Kelantan, Melaka, Pahang dan Sarawak.

“Pemantauan status kes Covid-19 di negeri-negeri mendapati, trend penurunan di Perlis, Kedah, Perak, Selangor dan Negeri Sembilan.

“Sementara, berlaku trend turun naik (tidak stabil) di Pahang, Labuan, Melaka, Johor, Terengganu, Pulau Pinang, Putrajaya, Sabah serta trend meningkat di Kelantan, Sarawak dan Kuala Lumpur,” katanya pada sidang media di sini, hari ini.

Ismail Sabri berkata, atas cadangan serta penilaian risiko oleh KKM, mesyuarat membuat keputusan kesemua 10 jajahan di Kelantan iaitu Bachok, Jeli, Kota Bharu, Machang, Kuala Krai, Pasir Mas, Pasir Puteh, Tanah Merah, Tumpat dan Gua Musang kekal dengan status Perintah Kawalan Pergerakan (PKP) kerana menunjukkan kadar insiden yang semakin meningkat.

Katanya, lima negeri dikekalkan status Perintah Kawalan Pergerakan Bersyarat (PKPB) iaitu Selangor yang mana zon merah masih banyak walaupun trend kes menurun; Kuala Lumpur (kawasan merah meningkat); Johor (insiden menurun, zon merah berkurang dan zon hijau meningkat); Pulau Pinang (kadar insiden tinggi dan zon merah masih banyak); Sarawak (kadar insiden meningkat dengan pertambahan zon merah dan jingga, serta pengurangan zon hijau).

“Sementara Sabah bertukar daripada PKPP ke PKPB kerana zon hijau semakin berkurang dan zon merah meningkat, selain 33 lokaliti sedang dilaksanakan Perintah Kawalan Pergerakan Diperketatkan (PKPD).

“Sembilan negeri dikekalkan status PKPP iaitu Perlis (seluruh negeri kini berada dalam zon hijau serta Kedah yang mana insiden kekal rendah, zon merah dan jingga berkurang, kuning bertambah kecuali PKPB di Kuala Muda yang masih zon merah).

“Selain itu, Perak (insiden kekal rendah, zon hijau bertambah dan zon merah berkurang); Melaka (insiden kekal rendah dengan pertambahan zon kuning); Negeri Sembilan (kadar insiden menurun dengan peningkatan zon hijau kecuali PKPB di Daerah Seremban yang masih zon merah).

“Pahang juga kekal PKPP memandangkan insiden tidak stabil walaupun zon hijau serta kuning berkurang); Terengganu (insiden stabil, zon hijau bertambah, zon merah dan kuning berkurang); Putrajaya (tiada zon merah) dan Labuan (insiden tidak stabil dan tiada zon hijau),” katanya.

Menurutnya, pengekalan status PKP, PKPB dan PKPP bagi negeri ini akan berkuat kuasa bermula 29 April sehingga 17 Mei kecuali Sarawak yang bermula 27 April sehingga 17 Mei 2021.

“Seperti prosedur operasi standard (SOP) lalu, pergerakan rentas negeri masih tidak dibenarkan kecuali bagi aktiviti pelancongan dari negeri PKPP ke negeri PKPP melalui konsep ‘green travel bubble’ menggunakan syarikat dan ejen pelancongan yang berdaftar dengan Kementerian Pelancongan, Seni dan Budaya Malaysia (Motac),” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sembilan Lelaki Diberkas Ketika Lepak Minum Arak, ‘Aramai Ti’

TUARAN: Bincang program bantuan kepada penduduk kampung, itu alasan diberikan sembilan lelaki yang berkumpul sambil menikmati minuman keras di sebuah teratak, di Kampung Bombong, di sini, semalam.

Semua suspek berusia 40 hingga 60 tahun itu kemudian ditahan pegawai dan anggota Jabatan Siasatan Jenayah (JSJ) Ibu Pejabat Polis Daerah (IPD) Tuaran, kira-kira jam 7.10 malam kerana didapati ingkar Perintah Kawalan Pergerakan (PKP)

Ketua Polis Daerah Tuaran, Deputi Superintendan Mohd Hamizi Halim berkata, bertindak atas maklumat, sepasukan polis menjalankan Ops Pintas Khas Covid-19.

Katanya, setiba di lokasi mendapati sekumpulan lelaki sedang berkumpul dan meminum-minuman keras serta tidak mengendahkan PKP.

“Pemeriksaan semua lelaki terbabit didapati gagal memberi alasan yang munasabah dan semua mereka adalah kenalan.

“Mereka mendakwa tujuan mereka berkumpul adalah bagi membincangkan mengenai program bantuan makanan kepada penduduk kampung yang dianjurkan oleh mereka sambil minum minuman keras bersama,” katanya menerusi kenyataan media, hari ini.

Mohd Hamizi berkata, polis menahan semua individu terbabit selama tempoh 24 jam untuk siasatan lanjut.

“Semua lelaki itu disyaki ingkar pematuhan PKP dan sengaja berhimpun tanpa sebarang alasan yang munasabah.

“Kes itu disiasat mengikut Seksyen 269 Kanun Keseksaan dan Peraturan 11(1) Peraturan-Peraturan Pencegahan & Pengawalan Penyakit Berjangkit (Langkah-Langkah Di Dalam Kawasan Tempatan Jangkitan),” katanya.

Sementara itu, Mohd Hamizi berkata, sepanjang PKP yang dilaksanakan sejak 18 Mac lalu, IPD Tuaran merekodkan tangkapan seramai 31 individu yang didapati ingkar kepada pematuhan perintah berkenaan.

“Daripada jumlah itu, 20 individu sudah dituduh di mahkamah dan dijatuhkan hukuman.

“Oleh itu, masyarakat khususnya di daerah ini diminta untuk terus mematuhi PKP supaya kita sama-sama dapat memutuskan rangkaian Covid-19 ini,” katanya. – Berita Sabah


COVID-19: Dua Kematian Baru Hari Ini, Jumlah Kematian 65 Kes

PUTRAJAYA, 8 April: Sebanyak dua kematian akibat COVID-19 dilaporkan di Malaysia setakat hari ini.

Dua kematian tersebut melibatkan kes ke-2903 yang merupakan seorang perempuan berusia 58 tahun. Beliau mempunyai penyakit kencing manis dan darah tinggi serta dirawat di Hospital Tuanku Ja’afar, Negeri Sembilan.

Kematian kedua pula melibatkan kes ke-1906, seorang lelaki berusia 69 tahun yang mempunyai sejarah menghadiri perhimpunan di Seri Petaling.

Pesakit mempunyai latar belakang kencing manis dan dirawat di Hospital Kuala Lumpur.

#COVID19Malaysia 8 April 2020.Dua kematian baharu menjadikan 65 kes kematian setakat ini atau 1.58% daripada keseluruhan kes. Berikut maklumat dua kematian baharu. Takziah daripada KKM kepada keluarga pesakit. pic.twitter.com/b6G14L4aav


Ambang 2022, DBKK Tutup Taman Awam Elak Penularan Covid-19

KOTA KINABALU: Pantai Tanjung Aru dan Tanjung Lipat di Likas yang lazimnya menjadi tumpuan orang ramai setiap kali sambutan ambang tahun baharu, ditutup sementara bermula esok (31 Disember) sehingga 1 Januari depan bagi mengelak penularan COVID-19.

Datuk Bandar Kota Kinabalu, Datuk Noorliza Awang Alip berkata, penutupan sementara itu melibatkan Taman Awam Teluk Likas, Taman Awam Teluk Likas Dua danPantai Tanjung Aru Satu bermula 1 petang pada 31 Disember sehingga 6 pagi pada 1 Januari 2022.

“Penutupan ini sebagai langkah membendung penularan Covid-19, selaras dengan prosedur operasi standard (SOP) Fasa 4 : Kemaskini 28 Disember 2021.,” katanya.


Pengusaha Bot Pelancong Sabah Di Jesselton Point Mohon Moratorium Bayaran Sewa Premis

KOTA KINABALU, 4 Nov : Pengusaha-pengusaha bot pelancong di Sabah yang beroperasi di Jesselton Point di sini, memohon pihak pengurusan terminal bot itu memberi moratarium bayaran sewa premis, berikutan pendapatan mereka terjejas akibat penularan COVID-19.

Jurucakap pengusaha bot pelancong terbabit, Arwin Singkang berkata, mereka sebelum ini hanya diberi potongan sebanyak 70 peratus untuk membayar sewa premis pada April dan Mei, manakala potongan 20 peratus pada Jun oleh syarikat mengendalikan terminal bot Jesselton Point.

“Sekarang ini, maknanya kami kena bayar penuh kerana selepas daripada itu tidak ada lagi (potongan diberikan) walaupun kami sudah banyak kali menyuarakan untuk berbincang mengenainya bersama pihak pengurusan. Selain membayar sewa premis, kami juga perlu membayar stor dan ‘port due’. ‘Port due’ berjumlah RM600 setahun yang perlu dibayar walaupun perniagaan tidak berjalan.

“Jika dilihat pada tahun ini, kami hanya beroperasi dua bulan sahaja. Dalam konteks pelancongan, sebenarnya sejak Disember tahun lepas sudah kurang pengunjung,” katanya kepada pemberita selepas sesi pertemuan pengusaha bot pelancongan Sabah dengan Ahli Dewan Undangan Negeri Dilantik Dr Aliakbar Gulasan di dataran Jesselton Point, hari ini.

Arwin berkata pertemuan itu bagi menyuarakan hasrat pengusaha dan beliau berharap boleh menjadi ‘jambatan’ menyampaikan permasalahan ini kepada kerajaan negeri, sekali gus membantu mereka yang memerlukan.

Terdapat seramai 251 pengusaha syarikat bot pelancong berdaftar di Jesselton Point yang beroperasi membawa pelancong ke destinasi menarik di Taman Taman Sabah seperti Pulau Sapi, Pulau Manukan, Pulau Mamutik dan Pulau Gaya, selain turut mengangkut pelancong ke Pulau Tiga dan Pulau Mengalum.

Sementara itu, Aliakbar ketika ditemui pemberita berkata, beliau akan menyampaikan segera isu moratorium kepada pengusaha bot pelancong itu kepada kerajaan memandangkan golongan ini turut terjejas susulan sektor pelancongan tidak dapat beroperasi dalam tempoh mencabar ini.

“Mereka tidak ada sumber pendapatan, walaupun mungkin ada simpanan, namun, agak sukar untuk bertahan dalam tempoh lama,” katanya.

Dalam pada itu, Aliakbar turut mencadangkan supaya pengusaha bot terbabit menubuhkan persatuan rasmi sebagai platform memperjuangkan hak serta keperluan mereka pada masa akan datang termasuk mendapatkan bantuan daripada kerajaan negeri.

Mengenai cadangan membenarkan pengusaha beroperasi membawa pemancing dalam tempoh Perintah Kawalan Pergerakan Bersyarat ini, Aliakbar berkata, beliau yakin para pengusaha bot tidak akan melanggar standard Operasi Standard (SOP) yang ditetapkan, jika mendapat kebenaran pihak berkuasa.

Difahamkan para pengusaha bot di negeri ini menerima banyak permintaan untuk menggunakan perkhidmatan bot mereka untuk pelawat pergi memancing dan sedang dalam proses memohon kebenaran daripada pihak berkuasa.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seorang Lelaki Ditangkap Pecah Masuk, Curi Di Pejabat Umno Silam

LAHAD DATU: Polis mehanan seorang suspek lelaki yang disyaki memecah masuk dan mencuri komputer riba di Pejabat Pergerakan Umno Bahagian Silam, di sini.

Ketua Polis Daerah Lahad Datu Asisten Komisioner Nasri Mansor berkata suspek juga dipercayai membuat cubaan sama di Kedai Bengkel Motosikal dan Kedai Accessories Kereta Ming dengan merosakkan kunci jeriji premis.

Menurutnya, kejadian disedari adik pengadu pada Selasa selepas membuka pintu pejabat dan mendapati keadaan pejabat yang berselerak.

“Kejadian itu tidak dapat dipastikan bila berlaku memandangkan dalam pejabat berkenaan tidak mempunyai rakaman CCTV,” katanya dalam kenyataan yang dikongsikannya di sini pada Rabu.

Nasri berkata, sepasukan polis telah melaksanakan Ops Kesan /Cantas /Pintu dan bertindak atas maklumat risikan dan orang awam, suspek berusia 22 tahun ditangkap di sebuah bilik pekerja di Kilang Ais Jalan Dam pada jam 1.30 pagi Rabu.

Turut dirampas sebuah komputer riba jenama Asus berwarna hitam beserta beg, sebuah printer jenama Canon Pixma, sebuah kenderaan Proton Saga Aeroback warna merah, satu unit kunci bilik hotel dan resit hotel atas nama suspek.

Hasil siasatan lanjut, suspek mempunyai dua rekod jenayah lampau iaitu Seksyen 15(1) Akta Dadah Berbahaya dan kes 379 Kanun Keseksaan manakala ujian saringan air kencing mendapati suspek positif syabu.

Kes disiasat mengikut Seksyen 457 Kanun Keseksaan.


4 Bulan Di Bukit Padang Rupanya Tidak Gila, Pembunuh Pemandu Grab Boleh Dibicarakan

PEMBUNUH PEMANDU GRAB TIDAK GILA, BOLEH DIBICARA

TUARAN: Selepas empat bulan dihantar ke Hospital Mesra Bukit Padang, seorang lelaki tempatan yang membunuh pemandu grab Mei lalu disahkan boleh menjalani perbicaraan.

Amru Al Asy Japri, 24, kini berdepan dengan tali gantung selepas didakwa mengikut Seksyen 302 Kanun Keseksaan kerana membunuh.

Turut berdepan nasib sama ialah rakan pembunuh tertuduh, Arsit Indanan, 20, yang merupakan warga Filipina.

Terdahulu Khamis lalu, Mahkamah Majistret Tuaran dimaklumkan bahawa Amru layak dibicarakan selepas menerima laporan perubatan daripada pihak pendakwaan.

Majistret Jessica Ombou Kakayun kemudiannya menjelaskan perkara itu kepada tertuduh.

Beliau kemudiannya menetapkan 5 Disember untuk sebutan semula kes sementara menunggu laporan kimia.

Kedua-dua tertuduh juga diperintah reman lanjut kerana tuduhan terhadap mereka tidak boleh dijamin.

Amru dan Arsit didakwa membunuh Mohammad Hanafiee Jaffar, 27, di dalam sebuah kereta Proton Saga FLX antara pukul 4 pagi dan 5 pagi pada 25 Mei tahun ini di tepi Jalan Marabahai di Tuaran.

Pada 11 Julai lalu, kedua-dua tertuduh, yang bekerja sebagai pekerja kedai cuci kereta, didakwa di bawah Seksyen 302 Kanun Keseksaan, yang membawakan hukuman mati, jika sabit kesalahan.

Tiada pengakuan diambil daripada kedua-dua tertuduh pada waktu itu.

Dalam prosiding itu, mahkamah turut memerintahkan supaya Amru dirujuk ke hospital tersebut susulan permohonan daripada peguamnya kerana pernah menerima rawatan di sana sebelum ini.


Kereta masuk sungai, suspek kes samun ditahan

KOTA KINABALU: Seorang lelaki yang disyaki terbabit dalam kes samun di Taman Hiburan, Jalan Penampang, dekat sini, kelmarin, ditahan polis selepas kereta Perodua Kancil dipandunya terjunam ke dalam sungai di Kampung Sembulan, di sini, tengah hari tadi.

Difahamkan, dalam kejadian kira-kira jam 1.30 tengah hari itu, polis mengesan suspek di kawasan Sinsuran sebelum cuba dihampiri.

Bagaimanapun, menyedari kehadiran polis, suspek cuba merempuh anggota terbabit dengan kenderaannya menyebabkan polis melepaskan beberapa das tembakan ke arah kereta terbabit.

Suspek kemudian melarikan diri dan sebaik tiba di kawasan Kampung Sembulan, kereta dipandunya terbabas dan terjunam ke dalam Sungai Sembulan.

Anggota polis kemudian berjaya memberkas suspek dan lelaki itu yang cedera kemudian dihantar ke hospital untuk rawatan lanjut.

Ketua Polis Daerah Kota Kinabalu, Asisten Komisioner Habibi Majinji ketika dihubungi berkata, beliau akan turun ke lokasi kejadian petang ini.

Kelmarin, seorang wanita berusia 30 tahun parah akibat disamun di luar kawasan rumahnya di Taman Hiburan jam, 7.30 malam.

Kejadian itu menyebabkan mangsa kerugian wang tunai selain beberapa dokumen miliknya dilarikan. – Berita Harian


100 Ahli WARISAN Putatan Keluar Parti, Sertai STAR

KOTA KINABALU : Kira-kira 100 ahli Parti Warisan Sabah (Warisan) Bahagian Putatan didakwa keluar parti dan menyertai Parti Solidariti Rakyat Sabah (STAR) hari ini.

Ketika membuat dakwaan itu, bekas Ketua Wanita Warisan bahagian berkenaan Noraini Omar  berkata mereka bertindak demikian kerana mahu terlibat dalam usaha memperkasa wanita di peringkat bahagian berkenaan.

“Adalah menjadi harapan saya menyertai parti STAR bagi memantapkan lagi kami wanita di bahagian ini, sekali gus meningkatkan lagi ekonomi wanita di kawasan ini.

“Seperti mana yang kita tahu, masih banyak lagi yang daif, susah. Memang mereka-mereka ini memerlukan bantuan. Jadi, salah satu cara kita memperkasakan lagi adalah dengan memantapkan lagi di peringkat bahagian,” katanya dalam sidang media di sini hari ini.

Hadir sama pada sidang media itu ialah Setiausaha Agung STAR Senator Datuk Guan Dee Koh Hoi dan Penyelaras STAR Putatan Philip Among.

Sementara itu, Guan Dee berkata kemasukan beramai-ramai ke parti STAR menunjukkan parti berkenaan semakin mendapat tempat di hati rakyat Sabah.

“Kita sentiasa memgalu-alukan kemasukan ahli baharu bagi memperkuatkan lagi parfi STAR di Sabah,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Tidak Akan Beri Warganegara Kepada PATI Yang Divaksinasi – Hajiji

KOTA KINABALU: Sabah tidak akan memberi kewarganegaraan atau kad pengenalan kepada pendatang asing tanpa izin (PATI) yang telah berdaftar sebagai penerima vaksin di negeri itu.

Tegas Ketua Menteri Sabah, Datuk Seri Hajiji Noor, kerajaan negeri akan sentiasa memelihara keselamatan dan kepentingan rakyat di negeri itu tanpa sewenang-wenangnya mengiktiraf PATI sebagai rakyat Sabah.

Bagaimanapun jelas Hajiji, kerajaan negeri mempertimbangkan pemberian kewarganegaraan kepada orang asal yang masih tidak mempunyai dokumen pengenalan diri.

“Mengenai cadangan pemberian kad pengenalan atau kewarganegaraan kepada penerima vaksin melibat PATI, kerajaan negeri tidak bercadang memberi kewarganegaraan kepada penerima vaksin yang tiada dokumen diri.

“Tetapi kita (kerajaan negeri) akan mempertimbangkan pemberian status warganegara kepada orang asal yang masih tidak mempunyai dokumen pengenalan diri,” katanya pada persidangan Dewan Undangan Negeri (DUN) Sabah pada Khamis.

Beliau menjawab soalan tambahan Datuk Ewon Benedick (UPKO-Kadamaian) yang ingin tahu sama ada kerajaan negeri bercadang mahu memberi kad pengenalan atau kewarganegaraan kepada populasi di Sabah yang tidak mempunyai dokumen pengenalan diri atau PATI.

Untuk rekod, menurut data Jabatan Perangkaan Sabah pada tahun 2020, jumlah populasi di Sabah ialah 3.9 juta orang dan 1.94 juta daripadanya adalah bukan warganegara. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muka Lumpuh Sebelah Lepas Suntik Buang Kedut

Beijing: Malang nasib seorang wanita apabila bahagian kiri wajahnya menjadi lumpuh selepas mendakwa menerima suntikan menghilangkan kedutan.

Lebih menakutkan apabila doktor khuatir kesan sampingan itu menjadi kekal dan ia tidak dapat dipulihkan.

Oddity Central melaporkan, Zhao, 29, yang berasal dari bandar Hangzhou, Zhejiang mendapatkan rawatan kecantikan di hospital pada 12 September lalu.

Wanita berkenaan pernah beberapa kali melakukan rawatan sama sebelum itu.

Seminggu kemudian, Zhao mendapati kening kirinya tidak boleh digerakkan, manakala mulut dan mata kiri tidak dapat ditutup.

Keadaan itu juga menyebabkan Zhao tidak dapat mengunyah makanan dan minum seperti biasa kecuali menggunakan straw.

“Setiap kali lihat cermin, saya tidak nampak ekspresi wajah dan saya rasa mahu mati,” luahnya di laman web, GMW.cn.

Menurut Zhao, dia biasa menjalani rawatan kecantikan di hospital termasuk menerima suntikan di muka.

Pada lawatan terbaharu itu, prosedur dilakukan dua doktor dengan seorang pernah ditemuinya sebelum ini.

Zhao yakin individu terbabit bertanggungjawab terhadap apa yang berlaku dan bakal mengemukakan tuntutan ganti rugi.

Sementara itu, jurucakap hospital memaklumkan pemeriksaan mendapati suntikan itu tidak menyebabkan separuh muka Zhao menjadi lumpuh.

Sehubungan itu, pihaknya enggan melayan tuntutan Zhao.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: Pelaksanaan Di Sabah Lancar, Ibu Negeri Lengang

KOTA KINABALU: Pelaksanaan Perintah Kawalan Pergerakan (PKP) di bandar raya ini lancar sejak dikuatkuasakan pada 13 Januari lalu.

Tindakan tegas terhadap mereka yang didapati melanggar prosedur operasi standard (SOP) bermula hari ini juga antara faktor penyumbang pematuhan PKP berlangsung dengan baik.

Tinjauan BH di pusat bandar mendapati kebanyakan lokasi tumpuan umum termasuk pusat beli-belah, pasar raya, pasar besar dan kawasan perniagaan lengang berbanding sebelum pelaksanaan PKP.

Lalu lintas di semua jalan utama sekitar pusat bandar juga lengang, berbanding kesesakan yang sering berlaku pada hari biasa.

Beberapa pusat beli-belah terkemuka sekitar bandar raya dibuka seperti biasa namun mengehadkan waktu operasi, dengan hanya premis menawarkan perkhidmatan penting dibenarkan beroperasi.

Sementara itu, hanya stesen bas bagi destinasi membabitkan Kota Kinabalu, Putatan, Penampang, Kepayan, Likas, Kolombong, Sembulan dan Inanam dibenar mengambil serta menghantar menumpang, manakala perkhidmatan bas yang memerlukan rentas daerah tidak dibenarkan beroperasi.

Berkuat kuasa 13 Januari lalu, PKP dilaksanakan di Pulau Pinang, Selangor, Wilayah Persekutuan (Kuala Lumpur, Putrajaya, Labuan), Melaka, Johor dan Sabah untuk tempoh 14 hari sehingga 26 Januari ini.

Perintah itu turut dilaksanakan di Kelantan dan daerah Sibu, Sarawak bermula hari ini bagi tempoh dua minggu susulan peningkatan kes COVID-19. – BH Online


Bomba Tawau Selamat RM108.2 Juta Harta Benda Tahun Lepas

TAWAU,  4 Jan : Jabatan Bomba dan Penyelamat Tawau berjaya menyelamatkan harta benda bernilai RM108.2 juta daripada 164 kebakaran yang berlaku di daerah itu sepanjang tahun lepas.

Ketua Balai Bomba dan Penyelamat (BBP) Tawau Zulbada Alior berkata tindakan pantas anggota jabatan itu membolehkan nyawa serta banyak harta benda dapat diselamatkan dalam tempoh tersebut.

“Walaupun kita berdepan dengan penularan wabak, adalah diingatkan supaya masyarakat tidak lalai sehingga mengundang kebakaran termasuklah (melakukan) penyambungan elektrik secara haram dan ketika memasak di dapur,” katanya kepada pemberita di sini, hari ini.

Sementara itu, Zulbada percaya penguatkuasaan Perintah Kawalan Pergerakan (PKP) pada tahun lepas yang mengehadkan pergerakan dan aktiviti masyarakat turut mengurangkan kes kebakaran di Tawau kepada 164 kes berbanding 310 kes dilaporkan pada tahun sebelumnya.

“Jumlah kerugian juga turun kepada RM7.95 juta pada tahun lepas berbanding RM155.68 juta pada tahun 2019,” katanya.

Sementara itu, Zulbada berkata BBP Tawau menjalankan 113 sanitasi awam tahun lepas yang merupakan operasi bantuan kemanusiaan dan bencana bagi menangani  penularan pandemik COVID-19. – BERNAMA


Dr Mahathir nyatakan komitmen Malaysia bantu Filipina majukan Mindanao

MANILA – Perdana Menteri Tun Dr Mahathir Mohamad telah memberi jaminan kepada rakan sejawatnya Presiden Filipina Rodrigo Duterte mengenai komitmen Malaysia untuk membantu pembangunan di Mindanao.

Dalam sidang media bersamanya dengan Presiden Filipina itu selepas pertemuan dua hala mereka di Istana Malacanang di sini hari ini, Dr Mahathir berkata Mindanao yang mempunyai potensi ekonomi yang besar yang boleh dimajukan dengan kewujudan Wilayah Autonomi Islam Mindanao Bangsamoro (BARMM), akan membantu meningkatkan hubungan ekonomi antara kedua-dua negara.

“Justeru, saya memberi jaminan kepada Presiden Duterte akan keinginan Malaysia untuk terus membantu dalam pembangunan Mindanao.

“Saya mengucapkan tahniah kepada Presiden Duterte atas kejayaannya meratifikasi Undang-Undang Organik Bangsamoro (BOL) dan pelantikan para anggota Pihak Berkuasa Peralihan Bangsamoro (BTA).

“Saya mengalu-alukan peralihan lancar daripada ARMM (Wilayah Autonomi Islam Mindanao) kepada kerajaan sementara Wilayah Autonomi Islam Mindanao Bangsamoro (BARMM),” kata Dr Mahathir.

Mengenai perkara-perkara berkaitan ekonomi, Dr Mahathir berkata beliau dan Duterte turut membincangkan soal perdagangan antara kedua-dua negara yang semakin memihak kepada Malaysia.

Beliau percaya masih terdapat ruang untuk memperbaikinya dan kedua-dua pihak akan menggalakkan sektor swasta masing-masing untuk mencari peluang-peluang untuk menerokai kerjasama dan pelaburan baharu.

“Satu daripada bidang keutamaan penting di mana kerjasama boleh diberi penekanan ialah mempertingkatkan kesalinghubungan yang sangat penting untuk menggalakkan pembangunan ekonomi. Malaysia dan Filipina telah terlibat secara aktif di dalam BIMP-EAGA (Kawasan Pembangunan ASEAN Timur) dan boleh menggunakan platform ini untuk membantu Lembaga Pembangunan Mindanao,” kata beliau.

Beliau berkata Filipna adalah rakan dagang Malaysia ke-15 terbesar dunia, dan rakan dagang keempat terbesar dalam kalangan anggota ASEAN dan oleh itu, kedua-dua beliau dan Duterte amat yakin aliran perdagangan dan pelaburan antara kedua-dua negara boleh dipertingkatkan lagi pada tahun-tahun akan datang.

“Kami juga berpeluang untuk menilai kemajuan yang dicapai masing-masing dalam bidang-bidang seperti pelancongan kesihatan dan pendidikan termasuk pelaburan yang dibuat oleh sektor swasta kami masing-masing.

“Saya menyambut baik pemuktamadan dan penandatanganan Memorandum Persefahaman (MoU) antara Kerajaan Malaysia dan Kerajaan Filipina mengenai kerjasama dalam bidang kesihatan. Saya juga telah menyatakan kepada beliau bahawa Malaysia telah menjadi antara pilihan utama rakyat Filipina untuk mendapatkan rawatan kesihatan. Jumlah pesakit dari Filipina yang datang untuk mendapatkan rawatan di Malaysia telah meningkat sejak beberapa tahun kebelakangan ini,” kata Dr Mahathir.

Beliau berkata Presiden Duterte dan beliau sama-sama memberi penekanan kepada kepentingan pendidikan dan membincangkan program-program untuk guru-guru dan pelajar di madrasah-madrasah terutama di Mindanao.

Mengenai isu keselamatan, Dr Mahathir berkata Malaysia komited untuk mengambil langkah-langkah perlu untuk menangani isu serius seperti keganasan dan keganasan pelampau melalui Perjanjian Kerjasama Tiga Pihak (TCA).

Beliau berkata di bawah kerangka itu, Malaysia dan Filipina bersama-sama dengan Indonesia, telah bersetuju untuk melaksanakan rondaan bersama maritim dan udara melibatkan ketiga-tiga negara untuk menangani cabaran-cabaran keselamatan yang semakin meningkat.

“Kami juga telah bertukar-tukar pandangan mengenai beberapa isu serantau dan antarabangsa yang mempunyai kepentingan bersama seperti isu Laut China Selatan dan kerjasama dalam kalangan ASEAN,” tambah beliau.


Penyanyi Nasyid Tanam Ganja Untuk Kegunaan Sendiri

KUALA LUMPUR: Penyanyi nasyid yang ditahan kerana menanam pokok ganja di kediamannya di sebuah kondominium di Kota Damansara di sini, kelmarin tidak terbabit dalam aktiviti memproses dadah mahupun pengedaran.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata, siasatan polis setakat ini mendapati, pokok ganja yang ditemui itu adalah untuk kegunaannya sendiri.

“Hasil soal siasat dilakukan, pokok ganja itu tidak dijual sebaliknya ditanam untuk kegunaan sendiri.

“Suspek dipercayai menanam pokok ganja itu dengan membeli sendiri benih dan mengeringkannya untuk kegunaan sendiri,” katanya dihubungi Harian Metro hari ini.

Ditanya siasatan mengenai sumber suspek mendapatkan bekalan benih pokok ganja itu, beliau berkata, polis tidak menolak kemungkinan ia diperoleh daripada pembekal secara dalam talian.

Bagaimanapun, katanya, siasatan lanjut masih dijalankan.

Tambah beliau, polis akan merujuk kertas siasatan kepada Timbalan Pendakwa Raya untuk tindakan lanjut sebaik siasatan selesai.

Harian Metro semalam melaporkan, kegiatan penyanyi nasyid yang juga komposer muzik menanam pokok ganja terbongkar selepas kediamannya diserbu polis.

Dalam serbuan pada 5.30 petang, polis menemui 17 pokok dalam pasu disyaki ganja di salah sebuah bilik, balkoni rumah dan dalam almari baju.

Mohamad Fakhrudin dilaporkan berkata, polis turut menemui dua plastik berisi ketulan mampat daun kering disyaki ganja seberat 214 gram, cecair pemusnah serangga, alat pengukur kandungan PH air, alat penyukat suhu, lampu, alat menyiram tanaman dan alat pengudaraan.

Kes disiasat mengikut Seksyen 39B Akta Dadah Berbahaya 1952, sabit kesalahan boleh dihukum gantung sampai mati mandatori. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kami Bukan Katak, Tapi Hijrah Tinggalkan Kejahilan – Hamzah

MELAKA: Pemimpin dan ahli Umno yang keluar daripada parti itu untuk menyertai Bersatu sebelum ini berbuat demikian kerana mahu ‘berhijrah’ meninggalkan parti dipimpin individu bermasalah.

Setiausaha Agung Perikatan Nasional (PN), Datuk Seri Hamzah Zainudin berkata, mereka yang berbuat demikian bukanlah ‘katak politik’, sebaliknya mahu meninggalkan ‘kejahilan’.

Beliau yang juga Setiausaha Agung Bersatu berkata, pemimpin dan ahli parti yang keluar Umno memilih Bersatu kerana melihat parti itu sebagai wadah lebih baik dalam usaha membantu rakyat.

“Ramai yang keluar daripada Umno bukan katak politik, tapi nak berhijrah daripada kumpulan penuh dengan bermacam isu, yang pada satu ketika dipimpin oleh (Datuk Seri) Najib Razak sendiri.

“Itu menyebabkan orang lari daripada Umno. Berhijrah itu lebih baik untuk meninggalkan segala perkara jahil dilakukan mereka, dan keluar daripada masalah itu untuk mencari tempat lebih baik untuk membantu rakyat,” katanya dalam satu temu bual disiarkan di Facebooknya, hari ini.

Beliau berkata demikian mengulas kenyataan Najib yang juga Pengerusi Lembaga Penasihat Barisan Nasional (BN), mengatakan undi kepada PN dan Pakatan Harapan (PH) pada Pilihan Raya Negeri (PRN) Melaka adalah sama dengan mengundi katak politik.

Istilah katak politik kini kerap digunakan dalam kalangan ahli politik terhadap wakil rakyat yang melompat parti, sama ada dengan tujuan memperkukuh sesuatu gabungan atau menjatuhkan kerajaan.

Mengulas isu wajah Pengerusi PN, Tan Sri Muhyiddin Yassin yang lebih banyak terpampang di seluruh Melaka berbanding calon PN, Hamzah berkata, ia menggambarkan keyakinan parti itu terhadap kepemimpinan Muhyiddin.

Katanya, pihak mempersoalkan perkara itu ‘malu’ dengan pemimpin parti mereka sendiri merujuk kepada PH dan BN yang tidak mempamerkan gambar pengerusi masing-masing sepanjang kempen PRN Melaka.

“Mereka tak berani letak sebab takut orang kata, inilah individu bermasalah yang akan memimpin calon mereka nanti.

“Analoginya seperti penyu simpan kepala dalam cengkerang. Kita berani letak gambar ‘Abah sayang Melaka’ kerana nak tunjukkan dialah (Muhyiddin) yang akan pimpin, nasihat calon PN nanti.

“Mungkin mereka malu nak letak gambar presiden parti mereka sendiri,” katanya. – HMetro


Semua Daerah Dilanda Banjir Di Sabah Diarah Aktifkan Jawatankuasa Bencana

KOTA KINABALU, 28 Jun: Ketua Menteri Sabah Datuk Seri Mohd Shafie Apdal mengarahkan agar semua daerah yang dilanda banjir mengaktifkan jawatankuasa bencana bagi memastikan kawasan terbabit dapat diurus dengan baik.

Beliau berkata setiap pegawai daerah yang terlibat  perlu bekerjasama dengan semua agensi yang ada untuk memastikan masalah berkenaan dapat ditangani dengan baik.

“Untuk mengatasi masalah ini terdapat beberapa perkara yang perlu diutamakan iaitu keselamatan penduduk. Kita perlu memastikan semua penduduk di kampung yang terjejas banjir selamat…selain itu kita perlu memastikan makanan mereka mencukupi.

Kerajaan juga akan memastikan mereka mendapatkan bekalan air bersih yang mencukupi…kerana apabila air tidak mencukupi banyak masalah yang timbul seperti wabak penyakit kolera,” katanya ketika meninjau kawasan banjir dan Pusat Penempatan Sementara (PPS) di Pusat Kebudayaan Penampang, di sini, hari ini.

Mohd Shafie berkata jawatankuasa bencana di peringkat pusat juga telah diarahkan untuk memantau keadaan banjir di semua daerah terlibat.

“Kita akan pastikan PPS juga berada dalam keadaan yang baik…saya minta agar kesihatan di PPS diberi keutamaan. Saya yakin kita dapat tangani masalah banjir ini dengan baik sekiranya semua pihak memberikan kerjasama yang baik,” katanya.

Beliau berkata  Kementerian Pembangunan Infrastruktur Sabah juga telah diarahkan untuk segera memperbaiki semua jalan atau jambatan yang rosak akibat banjir.

“Saya telah minta agar jalan runtuh, jambatan gantung rosak dan sebagainya dapat dibaiki dengan segera. Saya minta kementerian berkenaan ambil tindakan serta merta demi kebaikan rakyat,” katanya.

Sementara itu, Mohd Shafie berkata antara punca yang menyebabkan banjir di beberapa daerah di negeri ini ialah sistem perparitan yang tidak teratur.

“Selain itu terdapat pelan mitigasi banjir terbantut seperti di kawasan Penampang dan kita akan mencari jalan untuk mempercepatkan tindakan agar masalah itu dapat diselesaikan dengan segera. Semua parit yang tidak teratur perlu diperbaiki dan sungai juga perlu dilebarkan,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sabah Tentukan Calon PRN

KUALA LUMPUR: UMNO Sabah diberi kuasa autonomi sepenuhnya dalam membuat persiapan dan menentukan calon bagi Pilihan Raya Negeri (PRN) Sabah.

Setiausaha Agong Barisan Nasional (BN), Tan Sri Annuar Musa, berkata sejurus pengumuman dan pengesahan rasmi Istana Negeri Sabah berkaitan pembubaran Dewan Undangan Negeri (DUN) negeri semalam, Barisan Nasional (BN) dan Perikatan Nasional (PN) segera membuat persiapan.

Katanya, Pengerusi BN, Datuk Seri Dr Ahmad Zahid Hamidi merangkap Presiden UMNO, akan bermesyuarat Ahad ini bersama beberapa ahli jawatankuasa pilihan raya parti.

“Itu (calon PRN) akan diputuskan UMNO dan mengikut kaedah kita, ia akan ditentukan oleh Badan Perhubungan UMNO Sabah.

“Bagaimanapun, oleh kerana ini adalah PRN yang membabitkan semua kawasan DUN, UMNO Sabah juga perlu berbincang dengan rakan komponen BN, Muafakat Nasional (MN) termasuk Parti Pribumi Bersatu Malaysia (BERSATU) dan parti mesra BN,” katanya yang juga Setiausaha Agung BN.

Terdahulu, Annuar menyertai solat sunat Aidiladha dan ibadah korban di Masjid Jamek Tengku Abdul Aziz Shah, Kampung Sungai Penchala di sini, hari ini

Semalam, Ketua Menteri Sabah, Datuk Seri Mohd Shafie Apdal, mengumumkan pembubaran DUN Sabah bagi memberi laluan PRN yang akan diadakan dalam tempoh 60 hari.

Situasi politik di Sabah yang panas sejak kebelakangan ini memuncak apabila bekas ketua menteri, Tan Sri Musa Aman, mendakwa memperoleh majoriti mudah untuk membentuk kerajaan negeri yang baharu. – BERNAMA


“Suami Uzur Kanser Usus, Anak Pula OKU” – Tular Ibu Usia 60 Tahun Jadi Pemandu Grab Di Labuan

LABUAN: Usianya sudah mencecah 60 tahun, namun atas dasar tanggungjawab dan kasihan terhadap suami yang sedang bertarung akibat kanser usus, seorang wanita nekad mengambil alih tugas keluarga menjadi pemandu Grab bagi menampung kehidupan harian.

Berat mata memandang, berat lagi bahu memikul dan tugas berkenaan bukan sesuatu yang mudah, malah Misnah Chuminin berdepan satu lagi cabaran untuk menjaga anak lelaki orang kurang upaya (OKU), Zulfaizan Umar, 31.

Segala-galanya terletak di bahu Misnah serta anak bongsunya, Mohd Firdaus, 27, yang bekerja sebagai penghantar barang untuk mereka meneruskan kelangsungan hidup.

Ketika berkongsi kisah dilalui, Misnah berkata, dia bekerja sebagai pemandu Grab sejak setahun lalu selepas suaminya menghidap kanser tahap tiga hingga sukar melakukan kerja berat.

Katanya, bermula dari situlah dia berusaha mencari kerja bagi menampung kehidupan harian, tetapi malangnya permohonan ditolak disebabkan faktor usia.

Selepas usaha hampir menemui jalan buntu, suaminya, Umar Kari, 62, mencadangkan supaya dia menjadi pemandu Grab.

“Saya membuat permohonan dan Alhamdulillah diterima bekerja. Saya bersyukur sangat walaupun sudah berusia dan sekurang-kurangnya pendapatan diperoleh membantu keluarga.

“Sepanjang menjadi pemandu Grab, ada pelanggan terkejut melihat saya dan tidak kurang bertanya mengenai latar belakang keluarga.

“Mereka mungkin hairan kerana faktor usia namun masih bekerja, lebih-lebih lagi menjadi pemandu.

“Saya tidak kekok bekerja kerana sebelum dan selepas berkahwin, saya pernah bekerja di kilang, hotel dan sebagainya. Saya memegang memiliki lesen memandu sejak 40 tahun lalu dan sudah biasa apabila berada atas jalan raya,” katanya yang menetap di Kampung Laja, Labuan.

Misnah tular di media sosial selepas seorang penumpangnya Fedtri Yahya mengambil gambar wanita itu ketika menggunakan khidmat Grab sebelum memuat naik ke Facebook miliknya.

Fedtri menulis status: “Coretan Labuan. Pemandu Grab wanita usia 60an. Suami uzur kanser usus dan glaukoma. Anak sulung OKU (mental). Subhanallah, dia antara wanita yang diuji. Tiap tutur bicaranya tenang dan tertib.

“Kalau ada yang mungkin nanti naik keretanya, hulurkan seikhlas bantuan tanda ummah bersaudara (walau dia tidak meminta)…@Labuan.”

Sementara itu ketika ditanya mengenai sambutan diterima, Misnah berkata, Labuan tidaklah sebesar negeri lain dan sudah tentu pendapatan bergantung kepada musim.

“Jika hari biasa, pendapatan ada tapi tidaklah sebanyak ketika musim cuti. Sekurang-kurangnya lepaslah untuk perbelanjaan kami selain dibantu anak bongsu.

“Saya memikul tugas ini kerana keadaan suami agak terbatas. Dulu suami kerja sendiri tetapi sekarang, dia sudah tidak boleh bekerja berat,” katanya.

Misnah berkata, kesan daripada penyakit kanser itu menyebabkan suami kerap cirit-birit.

Katanya, sebelum ini suaminya pernah menjalani pembedahan mata kerana penyakit glaukoma menyebabkan kedua-dua selaput mata dibuang.


Warga Asing Ditangkap, Miliki 153 Gram Syabu

KOTA KINABALU: Seorang lelaki warga asing berjaya diberkas oleh sepasukan polis kerana memiliki bahan terlarang dipercayai dadah jenis methamphetamin atau Syabu di sini pada Khamis.

Pemangku Ketua Polis Daerah Kota Kinabalu, Superintendan George Abd Rakman berkata suspek berumur 35 tahun berkenaan ditangkap di tepi jalan, Lorong Bandar Putera Manggatal.

Ketika tangkapan dibuat, polis menemui tiga bungkusan plastik lutsinar berisi ketulan hablur jernih dipercayai dadah jenis syabu dari suspek yang tidak mempunyai dokumen pengenalan diri itu.

Semasa tangkapan dibuat, suspek telah bertindak agresif dan cuba melarikan diri namun berjaya ditumpaskan oleh pasukan polis bertugas.

Dalam satu kenyataan hari ini, George berkata jumlah rampasan barang kes hasil daripada tangkapan berkenaan adalah seberat 153 gram yang bernilai RM22,950.

Kes berkenaan disiasat di bawah Seksyen 39B Akta Dadah Berbahaya 1952 yang memperuntukkan hukuman gantung sampai mati jika sabit kesalahan.

Kejayaan tangkapan tersebut adalah hasil maklumat risikan dan maklumat awam ke atas sarang-sarang penagih bagi memastikan kegiatan penyalahgunaan dan pegedaran dadah.

Selain itu, tangkapan berkenaan dijalankan bagi mengenalpasti dan mengambil tindakan ke atas ahli sindiket pengedaran dadah yang wujud di kawasan terbabit.

Orang ramai dialu-alukan untuk membantu pihak polis untuk menyalurkan maklumat berkaitan jenayah narkotik agar ia dapat dibanteras dengan berkesan. –SabahNewsToday


Rundingan Dapatkan 40% Hasil Negeri Masih Diteruskan, Kata Hajiji

KOTA KINABALU: Kerajaan Sabah menyambut baik kenaikan dalam pemberian khas oleh Putrajaya, tetapi ia tetap akan meneruskan tuntutan bagi mendapatkan 40% hasil negeri yang dikutip kerajaan pusat.

Ketua Menteri Sabah, Hajiji Noor berkata, rundingan bagi mendapatkan 40% hasil negeri itu, seperti yang dipersetujui dalam Perjanjian Malaysia 1963 (MA63), masih diteruskan.

Beliau menyifatkan kenaikan 4.7 kali ganda pemberian khas kerajaan persekutuan kepada Sabah sebagai perkembangan positif dalam usaha mengembalikan hak negeri itu.

“Ia satu perkembangan yang baik bagi Sabah. Bagaimanapun, rundingan masih diteruskan untuk mendapatkan 40% hasil negeri seperti yang dipersetujui dalam MA63.

“Ini menunjukkan kerajaan pusat sedia mendengar permintaan kita. Ia petanda positif,” katanya dalam kenyataan hari ini.

Kenyataan itu susulan pengumuman beliau bersama Perdana Menteri, Ismail Sabri Yaakob tengah hari tadi berhubung kata sepakat yang dicapai dalam perbincangan antara Putrajaya dan kerajaan negeri berhubung kajian semula pemberian khas Sabah.

Ismail dilaporkan berkata, jumlah itu akan meningkat setiap tahun dari 2023 hingga 2026, berdasarkan kadar yang dipersetujui Putrajaya dan kerajaan Sabah.

Pada 24 Mac lalu, Hajiji dilaporkan berkata, kerajaan Sabah tetap dengan pendirian untuk menuntut 40% hasil yang dikutip Putrajaya dari negeri itu, walaupun peruntukan mengenai perkara itu dinafikan kerajaan pusat.

Katanya, kerajaan negeri akan meneruskan rundingan berhubung perkara itu kerana ia menjadi asas tuntutan dalam MA63.

Dalam pada itu, Hajiji yang juga menteri kewangan negeri berkata, kenaikan pemberian khas daripada RM26.7 juta kepada RM125.6 juta pada tahun ini memberi banyak manfaat kepada Sabah.

“Ia sudah pasti dapat membantu kita untuk melaksanakan agenda pembangunan Hala Tuju Sabah Maju Jaya (SMJ),” katanya.

Pagi tadi, Hajiji menghadiri mesyuarat berkaitan MA63, khususnya mengenai pemberian khas yang dipengerusikan Ismail menerusi sidang video. Turut hadir Premier Sarawak, Abang Johari Openg.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


33 Individu Dikompaun, Pusat Hiburan Diserbu Di KK Waterfront

KOTA KINABALU: Seramai 28 pengunjung pusat hiburan yang dikesan tidak mengamalkan prosedur operasi standard (SOP) dikenakan kompaun, dalam operasi di sebuah pusat hiburan di KK Waterfront, Jalan Tun Fuad Stephen, di sini, semalam.

Operasi jam 9 malam itu turut mengenakan kompaun kepada seorang pengurus dan empat pekerja pusat hiburan berkenaan.

Operasi bersepadu itu dijalankan hasil kerjasama Bahagian Siasatan Jenayah, Ibu Pejabat Polis Daerah (IPD) Kota Kinabalu, Dewan Bandaraya Kota Kinabalu (DBKK) dan Kementerian Kesihatan Malaysia (KKM).

Ketua Polis Daerah Kota Kinabalu Asisten Komisioner Mohd Zaidi Abdullah berkata, ketika serbuan dijalankan, premis berkenaan didapati  memainkan muzik dengan kuat selain para pelanggan berhibur sambil minum minuman beralkohol.

Katanya, anggota dan pegawai operasi kemudiannya mengeluarkan kompaun kepada semua 33 individu selepas didapati ingkar dan melanggar SOP yang ditetapkan.

“Pasukan serbuan mendapati premis berkenaan menjalankan aktiviti pusat hiburan yang dilarang ketika ini dengan keadaan pelanggan yang tidak mengamalkan penjarakan fizikal.

“Pemilik dan pekerja premis serta semua pelanggan berusia lingkungan 19 hingga 41 tahun itu melakukan kesalahan mengikut Peraturan-Peraturan Pencegahan dan Pengawalan Penyakit Berjangkit 2021,” katanya dalam kenyataan media yang dikeluarkan, hari ini.

Mohd Zaidi berkata, hasil pemeriksaan lanjut juga mendapati premis berkenaan melanggar syarat berniaga dengan menjalankan pusat hiburan dengan menggunakan lesen restoran kelas dua.

Katanya, pemantauan seperti ini akan diteruskan dari semasa ke semasa sepanjang pelaksanaan dan penguatkuasaan PKP di negara ini. – Asiatimes


Bekas Kakitangan AirAsia Dakwa Jumlah Pampasan Tidak Setimpal

KOTA KINABALU: Sebahagian kakitangan AirAsia yang diberhentikan kerja di sini menyatakan rasa kecewa mereka terhadap jumlah pampasan yang dijanjikan akan dibayar kepada mereka berdasarkan jumlah perkhidmatan dengan syarikat tersebut.

Mereka mengatakan, mereka yang diberhentikan telah diberitahu bahawa satu emel mengenai jumlah pampasan yang akan mereka terima akan dihantar dalam waktu 48 jam dari pemberitahuan penamatan perkhidmatan mereka.

Sebilangan besar dari mereka mendakwa mereka masih menunggu emel tersebut manakala sebilangan kecil mereka yang telah menerima emel merasa tidak puas hati dengan jumlah pampasan yang diberikan.

Beberapa masalah yang dibangkitkan berkaitan dengan pampasan adalah jumlah pampasan yang diberikan tidak mencukupi untuk tahun perkhidmatan dan ada yang mengatakan bahawa mereka dijanjikan jumlah pampasan yang berbeza dengan apa yang ditulis dalam emel.

Tetapi masalah paling penting untuk mereka ambil maklum adalah nasib mereka dan rancangan segera setelah pemberhentian kerja kerana ada dalam kalangan mereka yang mempunyai keluarga untuk diberi makan, ramai yang mempunyai anak, ada yang menjadi ibu tunggal dan ada yang suami-isteri yang kedua-duanya diberhentikan.

Pada Jumaat, kira-kira 50 kakitangan AirAsia dari pelbagai sektor di sini dilihat datang seorang demi seorang untuk kali terakhir sebelum mengembalikan pakaian seragam mereka di pejabat AirAsia di Lapangan Terbang Antarabangsa Kota Kinabalu (KKIA).

Mereka masing-masing menerima pemberitahuan penamatan melalui panggilan telefon dan emel bermula dua hari lepas, namun, jumlah sebenar kakitangan yang diberhentikan tidak diketahui ketika laporan ini ditulis kerana panggilan masih dibuat kepada mereka yang akan ditamatkan perkhidmatan.

Antara kakitangan yang terlibat termasuk juruterbang, kru kabin, Ejen Perkhidmatan Darat (GSA), Ejen Cargo Ramp (CRA) dan juga mereka dari jabatan kejuruteraan.

Menurut salah seorang bekas pekerja yang tidak mahu dikenali, masih ramai yang dijangka akan datang minggu depan untuk kali terakhir.Sekumpulan kakitangan yang diberhentikan kerja, ketika dihampiri berkata kebanyakan mereka yang menerima notis pemberhentian telah bekerja dengan syarikat itu selama bertahun-tahun.

Seorang bekas pekerja berusia awal 30-an berkata beliau telah berkhidmat selama lapan tahun, ada dalam kalangan mereka yang terjejas telah berkhidmat selama 10 tahun dan beberapa lagi selama 15 tahun.

Sebelum ini, beberapa orang merancang untuk mengadakan tunjuk perasaan aman di luar pejabat KKIA di mana sepasukan anggota Polis Cawangan Khas bersiap sedia setelah dimaklumkan pada jam 12.30 tengah hari tetapi bersurai beberapa jam kemudian apabila tidak ramai orang muncul.

“Ini tindakan kurang bijak. Mereka sepatutnya menyuarakan isu itu kepada Kementerian Sumber Manusia kerana tindakan tersebut boleh menjejaskan pakej pampasan yang mungkin mereka terima,” kata seorang pegawai.

Pada 4 Jun, syarikat penerbangan tambang murah AirAsia Berhad dilaporkan akan mengecilkan tenaga kerjanya selari dengan pengurangan operasi disebabkan pandemik Covid-19.

Pemecatan itu, dikatakan telah diumumkan oleh ketua pegawai eksekutif Riad Asmat dalam sesi taklimat dalaman, dijangka melibatkan 111 anak kapal, 172 juruterbang dan 50 jurutera di seluruh negara. – Harian Ekspress

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan, MUDA, PSB, UPKO Tolak Tawaran PM

KOTA KINABALU: Parti pembangkang dari Sabah dan Sarawak menolak tawaran politik Perdana Menteri, Tan Sri Muhyiddin Yassin yang disifatkan sekadar satu tindakan yang hipokrit.

Itu pandangan Parti Warisan Sabah (Warisan), Parti Ikatan Demokratik Malaysia (MUDA), Parti Sarawak Bersatu dan Pertubuhan Kinabalu Progresif Bersatu (UPKO) menerusi satu kenyataan bersama malam ini.

Menerusi kenyataan itu, kesemua pemimpin parti berasa cukup jelik dengan hipokrisi yang ditunjukkan Muhyiddin dalam pengumuman khas sebentar tadi terutama apabila beliau cuba untuk membeli sokongan menerusi reformasi Akta Lompat Parti.

“Hakikatnya kerajaan beliau (Muhyiddin) dibentuk dengan ahli-ahli Parlimen yang melompat parti setelah menerima tawaran dan sogokan. Maka, kami sekeras-kerasnya menolak tawaran politik yang dibuat sebentar tadi.

“Sejak dari tahun lepas lagi, parti-parti pembangkang mencadangkan supaya kerajaan melaksanakan Perjanjian Keyakinan dan Perbekalan (CSA) bagi menstabilkan kerajaan. Namun, beliau (Muhyiddin) dengan sombong menolak segala tawaran pembangkang,” kata kenyataan berkenaan.

Menurut kenyataan itu, sejak daripada hari pertama Muhyiddin sewenang-wenangnya menyalah guna undang-undang untuk berkuasa sehingga mengakibatkan kejatuhan kerajaan di Sabah, Kedah, Perak dan Johor.

“Kami ingin menegaskan sekali lagi bahawa bukan tanggungjawab Muhyiddin untuk memastikan kewujudan sokongan majoriti pada mana-mana ahli Parlimen sebelum meletakkan jawatan.

“Kami mendesak Muhyiddin Yassin untuk meletakkan jawatan dengan cara terhormat dan benarkan proses demokrasi berjalan semula.

“Segala cadangan reformasi yang kononnya dibentangkan oleh Muhyiddin boleh diangkat dan dibawa ke Parlimen oleh Perdana Menteri baharu yang mendapat sokongan majoriti Dewan Rakyat. Maka, Muhyiddin perlu letak jawatan dengan kadar segera,” kata kenyataan berkenaan.

Kenyataan itu merupakan pendirian bersama Presiden Warisan, Datuk Seri Mohd. Shafie Apdal, Presiden MUDA Syed Saddiq Syed Abdul Rahman, Presiden PSB Baru Bian dan Presiden UPKO, Datuk Seri Wilfred Madius Tangau.

Turut menyokong kenyataan berkenaan adalah lapan ahli Parlimen Warisan yang terdiri daripada Datuk Darell Leiking (Penampang), Datuk Mohamaddin Ketapi (Lahad Datu), Datuk Mohd Azis Jamman (Sepanggar), Isnaraissah Munirah Majilis (Kota Belud), Ma’mun Sulaiman (Kalabakan), Ahmad Hassan (Papar), Datuk Rozman Isli (Labuan) serta seorang ahli Parlimen PSB Datuk Masir Kujat (Sri Aman).- UTUSAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak Gajah Borneo Pygmy Ditemukan Mati Di Ladang Sawit

LAHAD DATU, 21 Jan : Seekor anak gajah jantan Borneo Pygmy ditemukan mati oleh pekerja ladang sawit di kawasan sungai di Ladang Bagahak Saru, Tungku dekat sini pada Selasa.

Pegawai Jabatan Hidupan Liar (JHL) Lahad Datu Silvester Saimin berkata bangkai anak gajah berusia kurang dua tahun itu dipercayai mati sejak seminggu lepas.

“Kesemua organ didapati mengalami autolisis teruk dan bentuk organ perut tidak dapat dinilai. Jantung dan paru-paru juga mengalami autolisis yang teruk.

“Punca kematian tidak dapat didiagnosis kerana bangkai mengalami autolisis yang serius,” katanya ketika dihubungi hari ini.

Dalam pada itu, katanya sampel tisu paru-paru dan jantung haiwan itu sudah diambil bagi pengesanan Elephant Endotheliotropic Herpesviruses (EEHV) dan siasatan lanjut.

Silvester sebelum itu berkata bangkai anak gajah itu ditemukan dalam keadaan tidak mempunyai belalai, telinga kiri serta bibir kiri selain terdapat lubang pada bahagian perut disyaki dimakan haiwan pemangsa. – BERNAMA


Bunuh, Siar Gambar Mayat Kekasih Di Media Sosial

NEW YORK: Seorang bintang media sosial mati dibunuh teman lelakinya yang turut memuat naik gambar ngeri mayatnya di Instagram dengan keterangan I am sorry Bianca (saya minta maaf Bianca) sebelum cuba membunuh diri.

Malah Instagramnya turut dikecam hebat kerana membiarkan gambar mayat Bianca Devins yang dimuat naik Brandon Andrew Clark, 21, itu selama 12 jam sebelum memadamkannya.

Mayat Bianca ditemui di luar keretanya pada pagi Ahad selepas orang ramai mula mengongsikan gambar dimuat naik Clark itu di media sosial.

Bianca, bintang Internet dengan 35,000 pengikut di dua laman Instagram, dipercayai bertengkar dengan Clark selepas mereka pulang menyaksikan konsert.

Clark mengelar leher Bianca sebelum memuat naik gambar berkenaan selain cuba mengelar lehernya sendiri.

Gambar ngeri mayat Bianca itu dibiarkan lebih 12 jam di sebalik penapis imej sensitif di Instagram sehingga platform berkenaan bertindak membuangnya.

Malah, polis Utica memberitahu BuzzFeed News, Clark terus memuat naik hantaran ke Instagram Stories ketika ditahan polis yang mengacukan senjata terhadapnya.

Jurucakap Instagram memberitahu Mail Online: “Kami membuang imej itu malah selepas itu akaun berkenaan juga kerana melanggar polisi kami.

“Untuk mengelak bahan itu daripada tersebar, kami menggunakan teknologi yang membolehkan kami mencari cubaan lain untuk memuat naik imej terbabit secara proaktif dan terus membuangnya secara automatik sebelum dilihat sesiapa.

“Kami juga menyemak semula tanda pagar dan akaun yang mendakwa mengongsikan bahan berkenaan seterusnya mengambil tindakan sewajarnya mengikut polisi kami.”

Clark dilaporkan kini dirawat di hospital dan menurut New York Post dia sendiri menghubungi talian kecemasan.

Sementara itu, seorang wanita dipercayai kakak Bianca menyifatkan Clark sebagai ‘kawan baik yang turut disenangi dan amat dipercayai keluarga ini.’

Sementara itu, seorang lelaki mendakwa dirinya abang Clark mengeca m orang ramai yang menyasarkan dan menyalahkan keluarganya atas kejadian itu.


7 Lelaki Leka Berjudi & Miliki VCD Lucah Ditahan

BELURAN: Tujuh lelaki termasuk enam warga asing ditahan ketika sedang bermain judi bola dan turut memiliki beberapa cakera padat lucah serta cetak rompak.

Ketua Polis Daerah Beluran, Superintenden Kasim Muda berkata, kesemua suspek ditahan pada pukul 4 petang di Pasar Tamu Kampung Obah, Mamahat kelmarin ketika sedang leka bermain judi.

Beliau berkata, hasil serbuan polis berjaya merampas wang tunai RM2,145; 1,870 keping CD bernilai RM9,545 dan sebuah Toyota Hilux berharga RM60,000.

“Serbuan berkenaan diketuai pegawai Inspektor Mohd. Nazrin Shah Zulhakim bersama lapan anggota di kawasan Op Taring iaitu Pos Platun Tek Kuala Mamahat, Batalion 20 Pasukan Gerakan Am Beluran.

“Kesemua tangkapan dan rampasan dibawa ke Ibu pejabat Polis Daerah Beluran untuk diproses,” katanya dalam satu kenyataan semalam.

Katanya, kesemua suspek berumur antara 26 hingga 69 tahun dan disiasat mengikut Seksyen 7 (1) Akta Rumah Judi Terbuka 1953.


Penerima BSH Dapat Tambahan RM150

PUTRAJAYA: Bagi merangsang permintaan domestik, kerajaan akan menyalurkan bayaran tambahan berjumlah RM100 kepada setiap penerima Bantuan Sara Hidup (BSH) yang dikreditkan ke dalam akaun bank pada Mei dan seterusnya RM50 akan disalurkan secara e-tunai.

Perdana Menteri Interim, Tun Dr Mahathir Mohamad, berkata ia adalah untuk meningkatkan pendapatan rakyat dan mengurangkan kos sara hidup rakyat yang terjejas akibat wabak COVID-19.

“Bayaran ansuran BSH bulan Mei sebanyak RM200 diawalkan ke bulan Mac 2020,” katanya.

Dr Mahathir berkata demikian dalam ucapan pakej rangsangan ekonomi 2020 bertema “Memperkukuh keyakinan, merangsang pertumbuhan, melindungi pekerjaan” di sini, sebentar tadi.


Majlis Khas Ditubuh Pantau Pelaksanaan Tuntutan MA63

KOTA KINABALU: Bagi memastikan semakan pelaksanaan Perjanjian Malaysia 1963 (MA63) dapat diteruskan, cadangan menubuhkan Majlis Khas bagi menggantikan Jawatankuasa Khas Kabinet telah dikemukakan.

Ketua Menteri Datuk Seri Panglima Haji Mohd Shafie Apdal berkata, memandangkan Jawatankuasa Khas Kabinet (Pemandu) tamat pada Isnin (18 November) maka, penubuhan Majlis Khas ini perlu bagi memantau kemajuan keputusan-keputusan yang dibuat dalam jawatankuasa berkenaan.

Beliau berkata, majlis khas itu akan dipengerusikan oleh Perdana Menteri dan dianggotai oleh ahli-ahli di peringkat Kerajaan Persekutuan, Ketua Menteri Sabah dan Sarawak serta ahli-ahli lain mengikut keperluan.

Katanya, Majlis Khas itu akan ditubuhkan di bawah Bahagian Hal Ehwal Sabah dan Sarawak, Jabatan Perdana Menteri.

Beliau berkata demikian ketika menjawab soalan lisan Datuk Jeffrey Kitingan (STAR-Tambunan) dalam Mesyuarat Ketiga Penggal Kedua, Dewan Undangan Negeri Sabah, di sini pada Selasa.

Mengenai soalan tambahan dikemukakan Jeffrey yang mahu Sabah mendesak agar Perjanjian Royalti Minyak (PDA) 1976 dibatalkan, Mohd Shafie berkata, Kerajaan Sabah harus menghormati perjanjian yang dilakukan oleh pemerintah terdahulu.

“Kita kena hormati perjanjian itu, kita kena mengikut lunas undang-undang. Tidak bererti bila kita mengambil kuasa, kita batalkan semuanya. Saya yakin tiada pemerintah di dunia ini yang mengamalkan keadaan sebegitu.

“Apa juga keputusan selepas pilihan raya, kerajaan semasa tidak boleh membatalkan apa sahaja perjanjian yang telah dipersetujui kerajaan terdahulu,” ujarnya.

Mengenai Pemberian Khas Sabah, Menteri Kewangan Persekutuan telah meningkatkan peruntukan pemberian khas itu daripada RM26.7juta kepada RM53.4juta pada 2020.

Katanya, pemberian khas itu akan terus meningkat kepada RM106.8juta dalam tempoh lima tahun, iaitu pada 2024.


Bantuan Prihatin COVID-19 2.0 Kepada Rakyat Sabah

KOTA KINABALU: Kerajaan Negeri telah bersetuju untuk melaksanakan Bantuan Prihatin COVID-19 2.0 kepada rakyat Sabah yang terjejas akibat pelaksanaan Perintah Kawalan Pergerakan (PKP).

Menurut satu kenyataan Ketua Menteri Datuk Seri Hajiji Haji Noor kelmarin (16 Januari) berkata, bantuan ini melibatkan peruntukan berjumlah RM128.98 juta.

Katanya agihan yang akan dibuat adalah peruntukan RM97.4 juta bagi bantuan ‘One-Off’ RM300 seorang untuk seramai 324,661 orang terdiri daripada golongan e-kasih, B40, anak yatim, orang tua, orang kurang upaya, ibu tunggal, petani, nelayan, pekebun kecil, penternak, pemandu pelancong, malim gunung, porters, penggiat seni, pemandu teksi, pemandu bas, pemandu lori dan penjaja.

Tambahnya lagi, peruntukan NADMA berjumlah RM31.58 juta bagi perbelanjaan bakul makanan kepada penduduk Sabah yang terkesan akibat arahan perintah kuarantin di rumah dan lokaliti yang terlibat dalam Perintah Kawalan Pergerakan Diperketatkan (PKPD). – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Atuk Sedang Buat Sesuatu Untuk Negara’

“Saat ini atuk sedang berbuat sesuatu demi masa depan negara.”

Itu luahan Presiden Parti Amanah Negara (Amanah) Mohamad Sabu dalam hantaran terbaru di Facebook rasminya.

Kapsyen disusuli dengan gambar beliau berkain pelikat mendukung cucunya menarik perhatian netizen.

Dalam hantaran sama, Mohamad yang lebih dikenali dengan gelaran Mat Sabu berkata, pagi ini beliau diberi ruang bermain dengan cucu tersayang.

“Cucu keempat saya, merenung ke dalam matanya yang bersinar.

“Walaupun belum mengerti apa-apa, semoga dia akan mengenang saat ini atuknya sedang berbuat sesuatu demi masa depan dia dan negara,” tulisnya.


Seramai 187 guru lepasan IPG ditempatkan di Sabah

KOTA KINABALU – Seramai 187 graduan lepasan Institut Pendidikan Guru (IPG) pada tahun lepas berjaya ditempatkan di beberapa sekolah rendah di seluruh Sabah yang berkuat kuasa hari ini.

Pengarah Jabatan Pendidikan Negeri Sabah (JPNS), Mistirine Radin berkata, penempatan graduan itu bagi sesi tahun ini berdasarkan keperluan opsyen dan lokaliti daerah yang kritikal sebagai keutamaan kriteria pelantikan dan penempatan itu.

Beliau berkata, pengkhususan opsyen guru-guru baharu itu termasuk mata pelajaran Bahasa Inggeris, Bahasa Kadazandusun, Matematik, Pendidikan Islam, Pendidikan Awal Kanak-Kanak, Pendidikan Muzik, Pendidikan Jasmani dan Pendidikan Khas.

“Dengan kemasukan guru-guru baharu ini, guru sekolah rendah anak tempatan kelahiran Sabah sudah mencapai 86.81 peratus. Ini selaras dengan matlamat Kementerian Pendidikan Malaysia Dasar 90:10 bagi merealisasikan 90 peratus guru di Sabah adalah anak tempatan,” katanya.

Beliau berkata demikian ketika berucap pada Majlis Taklimat dan Penyampaian Surat Penempatan Guru Baharu Sekolah Rendah di Auditorium Kompleks Pentadbiran Kerajaan Persekutuan, di sini hari ini. – Bernama


‘Saya Mungkin PM Paling Singkat, Tapi Telah Buat Apa Perlu’

PUTRAJAYA: “Saya mungkin Perdana Menteri paling pendek memegang jawatan, tetapi saya kira telah buat apa yang difikirkan perlu untuk menyelamatkan nyawa, rakyat jelata, tentukan mereka ada makanan di atas meja dan nyawa mereka selamat.”

Itu antara amanat terakhir disampaikan Tan Sri Muhyiddin Yassin dalam perjumpaan dengan pegawai Jabatan Perdana Menteri (JPM) di pejabatnya, di sini hari ini.

Dalam video berdurasi 24 minit yang dikongsikan Muhyiddin menerusi Facebook itu, beliau berkata, walaupun menerajui kepemimpinan negara dalam tempoh paling singkat, tugas yang dipikulnya agak luar biasa kerana perlu berperang dengan pandemik COVID-19.

“Dalam setahun atau lebih 17 bulan ini tugas dan tanggungjawab yang saya terpaksa pikul agak luar biasa, ia tempoh yang amat sukar dan belum pernah terjadi sebelum ini.

“Namun, kerana ia adalah satu amanah, kita cuba untuk buat yang terbaik untuk negara,” katanya.

Muhyiddin berkata, peletakan jawatannya bukan bermakna perjuangan untuk rakyat berakhir begitu sahaja, beliau tidak menolak kemungkinan akan kembali menerajui kepimpinan negara.

“Waktu saya ditendang (dipecat) oleh Datuk Seri Najib Razak (Perdana Menteri ketika itu), saya tak ambil banyak masa untuk kemas pejabat, cuma ambil satu novel diberikan oleh kawan.

“Saya tak ada sebarang rahsia di dalam laci, surat rahsia, tidak ada. Sebab saya tahu saya tak patut buat perkara yang salah. Jadi inilah kehidupan, apa yang berada di atas, boleh turun ke bawah, tetapi apa yang berada di bawah, Insya-Allah akan kembali semula,” katanya sambil diiringi tepukan oleh kakitangan JPM.

Menegaskan pendiriannya, Muhyiddin berkata, beliau istiqamah untuk menolak unsur penyelewengan seperti rasuah dan merompak duit rakyat.

“Soal rasuah tak boleh (toleransi), sebab hukumnya haram, begitu juga orang yang merompak. Sebab itu saya tegak berdiri, istiqamah atas dasar prinsip undang-undang dan hukum. Tapi ramai juga yang lupa, kerana itu saya sanggup bercakap apa yang benar, walaupun pahit.

“Nasihat saya, perjalanan kita ini, laluan sahaja untuk sampai ke jannatun naim, jadi pertimbangan kita bukan duniawi. Sebab itu bagi saya hilang jawatan PM itu duniawi, saya tak boleh bawa ke mana pun,” katanya.

Beliau turut menyangkal pandangan sesetengah pihak yang mendakwa kerajaan pimpinannya gagal menangani penularan Covid-19.

“Pada saya, apa yang diperkatakan orang ramai bahawa (kerajaan) tidak melakukan perkara yang sepatutnya adalah salah.

“Jemaah Menteri yang saya bentuk, kita siang malam (uruskan) Covid-19, siang malam, pagi subuh tengok data.

“Lockdown tak berhenti sampai sekarang kerana kita terpaksa buat begitu. Ada pihak kata ia tidak berapa berkesan tapi ia banyak selamatkan nyawa orang ramai.

“Jadi semalam, saya putuskan untuk kali terakhir, bagi membuka lebih banyak sektor dan ia akan berterusan hingga akhir tahun, semua sektor ekonomi boleh dibuka,” katanya.

Beliau turut mengambil kesempatan mengucapkan terima kasih dan memohon maaf kepada semua pegawai yang berkhidmat serta berpesan untuk semua penjawat awam terus melakukan yang terbaik demi kesejahteraan rakyat. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON97 naik lapan sen, RON95 dan diesel kekal

PUTRAJAYA: Harga runcit petrol RON97 naik lapan sen seliter iaitu daripada RM2.46 seliter kepada RM2.54 seliter, manakala RON95 dan diesel masing-masing kekal pada RM2.08 seliter dan RM2.18 seliter berkuat kuasa tengah malam ini.

Kementerian Kewangan menerusi kenyataannya, harga runcit produk petroleum itu bagi tempoh 16 hingga 22 Mac mengikut penetapan harga runcit produk petroleum secara mingguan menggunakan formula Mekanisme Harga Automatik (APM).

“Berdasarkan pengiraan di bawah formula APM, harga runcit produk petrol RON95 dan diesel bagi tempoh 16 hingga 22 Mac sepatutnya masing-masing RM2.24 seliter dan RM2.37 seliter.

“Bagaimanapun, harga runcit produk petroleum RON95 dan diesel bagi tempoh itu adalah dikekalkan masing-masing pada paras RM2.08 seliter dan RM2.18 seliter,” katanya, hari ini.

Kementerian Kewangan berkata, ia berikutan keputusan kerajaan untuk menyekat kenaikan harga runcit produk petroleum untuk mengurangkan beban kewangan rakyat. – Berita Harian


Shafie Apdal yakin Vivian raih majoriti lebih 10,000 undi

SANDAKAN – Ketua Menteri Sabah, Datuk Seri Mohd Shafie Apdal yakin calon DAP Vivian Wong Shir Yee akan meraih majoriti lebih 10,000 undi pada Pilihan Raya Kecil (PRK) Parlimen Sandakan pada 11 Mei ini.

Bagaimanapun, beliau mengakui usaha untuk memenangi hati dan sokongan pengundi bukan mudah dan memerlukan kerja gigih daripada DAP dan parti sekutunya.

“Kita tak mahu cakap besar, tetapi kita akan mengusahakannya.

“Kita sedar dan tahu ada pengundi berada di luar negara. Tetapi jika kita dapat meramaikan (pengundi) sedia ada di sini, jumlah (undi) akan mencukupi dan kita boleh mencapainya (majoriti lebih 10,000),” katanya.

Mohd Shafie berkata demikian kepada pemberita selepas majlis kenduri bersama penduduk Kampung Sim-Sim di sini hari ini.

PRK Sandakan diadakan susulan kematian penyandang kerusi Parlimen itu, Datuk Stephen Wong Tien Fatt akibat serangan jantung pada 28 Mac lepas.

Pada Pilihan Raya Umum Ke-14 lepas, mendiang Wong mendapat majoriti 10,098 undi untuk mengalahkan calon Barisan Nasional (BN) Datuk Lim Ming Hoo.

Parlimen Sandakan mempunyai dua kawasan Dewan Undangan Negeri iaitu Tanjong Papat dan Elopura dengan jumlah 40,131 pemilih layak mengundi, termasuk 270 pengundi awal dan lima pengundi tidak hadir kerana berada di luar negara.- Bernama


Penjaja pasar Labuan mengeluh diskaun sewa dihapus

LABUAN, 26 Jan 26 – Penjaja pasar Labuan di Pusat Transformasi Bandar di sini mengeluh dengan pembatalan diskaun sewa sebanyak 50 peratus oleh Perbadanan Labuan mulai tahun ini.

Mereka menganggap langkah itu sebagai menambahkan lagi masalah yang sedia ada kerana pendapatan perniagaan mereka kini merosot.

Salah seorang penjaja yang telah lama berniaga, Aminah Abas,50, berkata sewa  RM400 sebulan yang dikenakan sangat membebankan penaja terbabit ekoran kelembapan ekonomi di pulau itu sekarang.

“Kami telah berniaga sejak 20 tahun lepas di pasar lama sebelum berpindah ke sini dan sejak itu perniagaan tidak banyak meningkat dan tidak berubah,” katanya kepada Bernama.

Perbadanan Labuan minggu lepas mengumumkan penghapusan diskaun 50 peratus daripada sewaan RM400 yang diberikan sejak tiga tahun lepas atas alasan terpaksa menanggung bebanan kewangan RM300,000 setiap tahun bagi kerja-kerja penyelenggaraan bangunan pasar itu.

Seorang lagi penjaja yang mahu dikenali sebagai Pak Cik Chin,58, meminta Perbadanan Labuan mengkaji semula keputusan itu memandangkan pendapatan mereka kini tidak menentu.

“Ada kalanya kami  pulang dengan tangan kosong tanpa sebarang pendapatan,”katanya.

Sementara itu Anggota Dewan Negara, Senator Datuk Bashir Alias berkata pembatalan diskaun itu tidak wajar memandangkan pendapatan penjaja terlibat umpama ‘kais pagi makan pagi, kais petang makan petang’ dan mereka merupakan penduduk tempatan yang memerlukan bantuan.

Pengerusi Persatuan Hal Ehwal Wanita Labuan Fauziah Datuk Mohd Din pula  berkata Perbadanan Labuan sepatutnya  membantu penjaja, dengan menganjurkan lebih banyak program di sekitar bangunan itu untuk menarik orang ramai ke pasar untuk berbelanja, bukannya memotong diskaun.


300 Hilang Tempat Tinggal Rumah Kongsi Terbakar Di Lahad Datu

LAHAD DATU: Seramai 300 penghuni dari 58 keluarga hilang tempat tinggal selepas tiga blok rumah kongsi didiami pekerja kilang papan musnah dalam kebakaran di Batu 10, Jalan Tungku, di sini hari ini.

Dalam kejadian kira-kira jam 10 pagi itu, kebakaran merebak terlalu pantas hingga menyebabkan penghuni tidak sempat menyelamatkan barangan masing-masing.

Jurucakap Pusat Gerakan Operasi Bomba dan Penyelamat Sabah, Agustavia Joe Guasi, berkata pihaknya menerima panggilan kecemasan berhubung kejadian itu pada jam 10.19 pagi.

“Seramai 11 terdiri daripada pegawai dan anggota bomba dari Balai Bomba dan Penyelamat Lahad Datu respon ke tempat kejadian yang terletak 19 kilometer dari balai dengan menggunakan satu jentera bersama sebuah kenderaan Unit Bantuan Perkhidmatan Kecemasan (EMRS).

“Kebakaran membabitkan tiga blok rumah pekerja di kilang papan it, dengan 58 dari 72 unit kediaman musnah sepenuhnya,” katanya dalam satu kenyataan, di sini.

Katanya, kebakaran berjaya dikawal pada jam 11.02 pagi dan operasi tamat sepenuhnya pada jam 3.10 petang.

“Tiada kecederaan dan kematian mangsa dilaporkan dalam kebakaran ini. Api berjaya dikawal dan operasi ditamatkan selepas beberapa jam kemudian,” katanya.

Katanya, punca kebakaran dan nilai kerugian sebenar masih dalam siasatan.


Pelajar Tak Dapat Masuk Dewan Konvo Kerana Baju Lengan Pendek, Tindakan Spontan Pensyarah Ini Dapat Pujian Ramai

Setelah bertahun-tahun menimba ilmu, berpenat lelah menyelesaikan tugasan yang diberi oleh pensyarah dan  menempuh peperiksaan setiap semester, akhirnya tibalah masa untuk bergraduat. Istidat konvesyen merupakan upacara yang sentiasa ditunggu-tunggu oleh pelajar semester akhir mahupun mahasiswa lain.

Namun yang paling teruja adalah mahasiswa yang bakal menerima segulung sijil sebagai lambang tamat sesi pembelajaran secara rasmi dalam upacara tersebut. Malah ia membuktikan kegigihan selama ini berbaloi apabila berjaya meyarung jubah dan memakai topi mortar di kepala. Pada saat itulah, ibu bapa akan bangga melihat anak-anak mereka segak bergaya berjalan di atas pentas sambil menerima gulungan skroll.

Namun manusia hanya mampu merancang, satu perkongsian di Facebook seorang Pensyarah Kanan UiTM Kampus Seri Iskandar Perak, Azizul Azli Ahmad benar-benar menyentuh hati pengguna laman terbabit. Beliau menceritakan kejadian yang berlaku ketika istiadat konvokesyen di universitinya. Perkongsiannya itu mendapat 3,900 kali perkongsian, 15,000 likesdan pelbagai reaksi dari netizen.

Penerbangan dari Sabah telan belanja sehingga RM800.

“Saya beli tiket last minit Doktor,”.

“Mak ayah tak dapat ikut sebab mahal”

Saya angguk tanda faham. Pelajar ini bergraduasi semalam. Rakannya juga asal Terengganu naik motor sahaja dan menumpang dirumah kawan.

Ketika orang lain bergembira bersuawa foto bersama keluarga dan kenalkan pada bakal mertua. Mereka bersendirian sahaja.

Sebelum perarakan istiadat masuk, saya dihampiri petugas konvo.

“Doktor, pelajar ini tidak boleh masuk sebab bajunya lengan pendek. Syarat istiadat baju mestilah berlengan panjang.”

Semua orang mulai panik. Perbarisan pelajar mula berarak keluar menuju kedewan. Pelajar ini buntu, dia ditahan. Dia datang jauh dari Sabah dan tak dibenarkan masuk kedalam dewan utama.

Saya juga jadi buntu waktu itu, dalam saat singkat untuk membantu.

Wajahnya mula berubah. Dia sampai dari Sabah malam tadi selepas menaiki bas ke Kota Kinabalu 4 jam perjalanan dari Kuala lumpur ke Seri Iskandar 3 jam lagi dengan bus.

Saya bukakan jubah yang saya sarungkan dan berikan jaket yang saya pakai untuk dia gunakan, ia tindakan spontan.

Dia terus peluk saya. Bertakung air mata diwajahnya terharu. Urusetia bersorak gembira, saya juga terharu dibuatnya. Saya hanya lakukan spontan agar dia dapat naik bersama rakan graduan lain.

Tamat majlis istiadat, saya tahu dia tiada keluarga bersama.

Maka saya bersama Prof Madya Dr Sabrizaa dan Dr Othman raikan mereka dengan makanan di McDonalds bersama sama.  Ketika kita ketawa bersama keluarga tercinta saat graduasi kita, ada mata yang bergenang air matanya kerana tiada keluarga bersama.

“Saya rasa saya dah tak mampu sambung belajar lagi, sebab itu saya datang juga agar ada pengalaman kali terakhir ini”.

Mendengar itu cukup membuat hati saya berkata.


Sabah berpandangan sama Kerajaan Persekutuan lindungi hutan simpan kekal – Mohd Shafie

KOTA KINABALU, 1 Okt – Kerajaan negeri Sabah mempunyai pandangan yang sama dengan Kerajaan Persekutuan Malaysia yang tidak membenarkan sebarang perluasan ladang kelapa sawit ke kawasan rizab hutan kekal, kata Ketua Menteri Datuk Seri Mohd Shafie Apdal.

Beliau berkata, malah, kerajaan negeri Sabah pada masa ini memberi tumpuan kepada getah, buah-buahan, kayu perladangan, koko dan tanaman lain, dan sebarang pembangunan ladang pada masa depan, termasuk ladang kelapa sawit, hanya akan dijalankan di atas tanah pertanian sebelumnya atau tanah degradasi.

“Sebagai contoh ialah pengharaman ke atas eksport pulangan balik ekonomi yang rendah sejak Julai 2018 adalah sebahagian daripada usaha melindungi hidupan liar dan memperbaharui sektor perhutanan. Perniagaan hiliran dalam produk kayu didapati membawa lebih banyak faedah kepada masyarakat setempat,” kata beliau dalam satu kenyataan hari ini.

Beliau berkata kerajaan negeri bersetuju sepenuhnya dengan Kerajaan Persekutuan dalam mempertahankan ikrarnya kepada masyarakat antarabangsa bahawa Malaysia akan menunaikan janji untuk mengekalkan 50 peratus jisim bumi sebagai kawasan diliputi hutan.

Ikrar ini dizahirkan pada Sidang Kemuncak Bumi di Rio de Janeiro pada 1992 dan ditegaskan lagi dalam beberapa persidangan antarabangsa utama termasuk Persidangan Perubahan Iklim Pertubuhan Bangsa Bersatu di Paris pada 2015.

Menurut Mohd Shafie, Sabah akan bekerjasama dengan Kerajaan Persekutuan untuk meningkatkan amalan pengurusan hutan lestari bagi menggiatkan semula sektor itu sebagai penyumbang ekonomi yang penting kepada negara.

“Memandangkan ketidakstabilan harga minyak sawit dalam persekitaran yang kompetitif, kerajaan negeri akan menggalakkan dan membantu petani tempatan dan pekebun kecil untuk beralih kepada tanaman kontan lain yang mendapat pasaran dan permintaan global yang lebih baik,” katanya.

Mohd Shafie berkata langkah itu  adalah untuk melindungi mata pencarian pekebun kecil daripada terdedah kepada turun naik harga minyak sawit global yang berada di luar kawalan kerajaan.


Pemecatan Raymond Ahuar Keputusan Kabinet, Bukan Individu

KOTA KINABALU: Pemecatan Setiausaha Politik Timbalan Ketua Menteri, Raymond Ahuar bukan keputusan yang dibuat oleh seorang individu sebaliknya, ia diputuskan oleh Kabinet negeri Sabah.

Timbalan Ketua Menteri merangkap Menteri Pelancongan, Kebudayaan dan Alam Sekitar, Datuk Christina Liew berkata, keputusan itu dilakukan setelah perbincangan dalam Kabinet.

“Saya hanya ada satu yang ingin dikatakan. Dia dipecat oleh Kabinet selepas perbincangan dibuat.

“Ini keputusan Kabinet dan bukan (keputusan) Ketua Menteri, bukan (keputusan) siapa-siapa, ia keputusan seluruh Kabinet jadi, ini sesuatu yang saya mau perjelaskan,” katanya ketika diminta mengulas mengenai pemecatan Raymond Ahuar sebagai Setiausaha Politiknya Khamis lalu.

Beliau berkata demikian ketika ditemui selepas Majlis Perasmian Program ‘KeTAMU 4 Pangolin’ sempena Hari Tenggiling Sedunia, di sini hari ini.

Bagaimanapun, Christina enggan mendedahkan alasan di sebalik pemecatan itu.

Katanya, memang ada sebab Raymond dipecat namun, disebabkan perbincangan itu dilakukan di Kabinet maka, beliau tidak akan mendedahkan mengenainya.

Mengenai kedudukan Raymond dalam Parti Keadilan Rakyat (PKR), beliau berkata, Raymond masih datang hadiri mesyuarat parti yang diadakan tengahari tadi atas kapasiti Ketua Cabang PKR Pensiangan.

Menurutnya, isu berkaitan pemecatan Raymond tidak dibincangkan secara mendalam semasa mesyuarat parti kerana isu itu tidak ada kaitan dengan parti.

“Dia punya isu tiada kaitan dengan parti. Banyak lagi perkara yang perlu kita bincangkan seperti macam mana mahu majukan parti, mahu bekerjasama untuk berdepan pilihan raya akan datang serta bagaimana mahu bantu industri pelancongan yang berdepan masalah akibat kekurangan pelancong.

Kelmarin, Raymond mendakwa pemecatannya dilakukan berikutan lawatan kerja yang dilakukan di daerah Nabawan.

Beliau berkata, pemecatannya itu dimaklumkan secara peribadi oleh Christina.

Biarpun agak kecewa, Raymond menyatakan beliau menerima pemecatan itu dengan hati terbuka dan berjanji akan terus berkhidmat kepada rakyat Sabah atas kapasiti lain dalam parti.

Katanya, beliau masih menunggu surat pemecatan rasmi dan berharap ada sebab dinyatakan dalam surat itu mengapa beliau dipecat.


‘Kantoi’ kali kedua

BEIJING: Seorang lelaki di timur laut China mengaku melemaskan teman wanitanya dalam perigi lima tahun selepas berjaya mengelak didakwa susulan kematian isterinya dengan cara sama, lapor media tempatan.

Lelaki cuma dikenali sebagai Zhang itu ditahan selepas disyaki menolak teman wanitanya bernama Li, 51, ke dalam perigi dan cuba menampakkan kejadian itu satu kemalangan, lapor Liaoshen Evening News.

Bagaimanapun, polis mengesyaki sesuatu tidak kena dan dia akhirnya mengaku membunuh dua wanita terbabit menggunakan taktik sama iaitu melemaskan mereka.

South China Morning Post melaporkan, Zhang mengaku membunuh Li kerana sering mempertikaikan kesetiaannya selain mengancam memberitahu polis kisah sebenar kematian isterinya.

Susulan itu, polis memberitahu media, Zhang mengaku bersembunyi di kediaman Li di Huludao, wilayah Liaoning pada 28 April lalu sebelum menolaknya ke dalam perigi dan membaling baldi.

Zhang kemudian merenjat mangsa yang cuba memanjat keluar.

Bagi menutup perbuatannya, Zhang menggunakan telefon bimbit Li untuk bertukar-tukar pesanan seolah-olah dia berada di tempat lain ketika kejadian.

Polis tidak percaya kejadian itu satu kemalangan kerana perigi berkenaan agak cetek dan tidak sukar untuk memanjat keluar, kata anggota polis Xing Guangjiang.

Zhang ditahan dua hari kemudian dan mengaku membunuh isterinya pada Ogos 2014 dengan menolaknya ke dalam kolah air dan menahan kepalanya di bawah permukaan air.

Menurut Zhang, dia dan isteri sering bertengkar selepas wanita itu mendapat tahu dia curang. Katanya, dia berjaya meyakinkan keluarga mentua bahawa kematian isterinya itu satu kemalangan menyebabkan tiada sesiapa membuat laporan polis.

Zhang kemudian mengaku perbuatannya itu kepada Li, namun tidak menyangka wanita itu akan menaruh kesangsian terhadapnya malah mengancam melaporkannya kepada polis. – Agensi


Cukai Tembakau Jejas Perniagaan Di Labuan, Kata Peniaga

KOTA KINABALU: Ahli perniagaan Labuan bimbang keputusan kerajaan untuk mengenakan cukai ke atas rokok dan produk tembakau di semua pulau bebas cukai akan memburukkan lagi perniagaan di pulau itu.

Pengerusi Dewan Perniagaan Labuan (Labuan BEBC) BIMP-EAGA (Kawasan Pertumbuhan Asean Timur Brunei-Indonesia-Malaysia-Filipina) Azhar Othman berkata, mereka menolak langkah itu kerana sektor runcit bebas cukai adalah penjana pendapatan dan tarikan utama di Labuan.

Beliau berkata sektor itu, yang menyediakan ratusan pekerjaan kepada penduduk tempatan, sangat diperlukan memandangkan Labuan masih belum pulih daripada kemerosotan aktiviti minyak dan gas selain terjejas akibat wabak Covid-19.

“Gangguan seterusnya akan memusnahkan perniagaan dan mungkin juga mata pencarian mereka,” kata Azhar.

“Kita menggesa kerajaan supaya tidak melaksanakan langkah ini kerana banyak keburukan daripada kebaikannya.

“Labuan BEBC menolak langkah ini. Ini bukan perkara baru kerana Jabatan Kastam cuba melaksanakannya beberapa tahun lalu, tetapi gagal.

“Oleh kerana penyeludupan merupakan isu utama, maka kita sarankan supaya kerajaan fokus kepada tugas penguatkuasaan ke atas pengeksport dan penyeludup bukan di Labuan semata-mata.

Terdahulu, ketika pembentangan Belanjawan 2021, Menteri Kewangan Tengku Zafrul Aziz berkata kerajaan akan menjadikan rokok dan produk tembakau sebagai barang kena cukai di semua pulau bebas cukai seperti Labuan, Langkawi, Tioman, dan Pangkor, termasuk di setiap zon bebas yang diberi permit jualan runcit rokok bebas cukai.

Dalam pada itu, ahli Parlimen Labuan, Rozman Isli turut menolak keputusan ini, dengan berkata, ia bukanlah sesuatu yang diperlukan oleh komuniti perniagaan pada waktu mencabar kini susulan impak pandemik.

“Mereka kelemasan dan cuba bertahan, hatta sebelum meletusnya krisis Covid-19 lagi berikutan kejatuhan sektor minyak dan gas di sini.

“Sekarang, dengan tamparan hebat seperti ini, mereka mungkin ‘tersungkur’. Ekonomi Labuan banyak bergantung kepada pelawat dari Sabah dan mereka yang tertarik untuk membeli barang bebas cukai, termasuk produk tembakau.

“Saya tahu pembuat keputusan mempunyai alasan, tetapi apa yang tinggal untuk Labuan? Banyak yang akan menganggur (kerana hilang pendapatan daripada jproduk tembakau bebas cukai).

“Saya akan bangkitkan perkara ini di Parlimen. Saya mahu tahu jika pengenaan cukai ini betul-betul dibuat, maka apakah langkah seterusnya untuk menyelesaikan masalah dan memastikan ekonomi Labuan terus berkembang,” katanya.

Rozman berkata, langkah itu ini tidak adil kepada Labuan, yang menurutnya, kurang mendapat perhatian berbanding Wilayah Persekutuan lain di semenanjung.

Azhar bersetuju dengan Rozman, dengan berkata, Labuan juga mempunyai kadar pengangguran tertinggi dalam beberapa tahun terakhir ini, terutama disebabkan penurunan harga minyak.

“Pelancongan gagal berkembang pesat dan tidak akan memberi impak positif ke atas ekonomi tempatan, berbanding minyak dan gas dan perbelanjaan bebas cukai.

“Banyak kedai dan perniagaan ditutup. Dasar atau peraturan yang tidak menyokong pertumbuhan industri di Labuan harus dibantah,” katanya.

Beliau berkta, tidak seperti Pulau Pinang, Labuan masih memerlukan sektor runcit bebas cukai untuk menyediakan pendapatan dan pekerjaan kepada penduduk tempatan sekiranya industri lain tidak berkembang.

Azhar berkata, cukai produk tembakau bebas cukai pasti mengakibatkan kesan berantai yang negatif ke atas industri lain seperti pelancongan dan sektor perhotelan, yang menurutnya akan “mati perlahan-perlahan.”

“Jumlah pengunjung akan menurun dan ini akan mempengaruhi bukan sahaja kedai, tetapi juga sektor lain yang bergantung pada pelancong dan pelawat.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2,776 Kes Baharu, 13 Kematian Direkodkan Hari Ini

KUALA LUMPUR : Malaysia merekodkan sebanyak 2,776 kes baharu COVID-19, menjadikan jumlah keseluruhan kes kini sebanyak 395,718 kes.

Ketua Pengarah Kesihatan, Tan Sri Dr Noor Hisham Abdullah berkata, tiga daripada jumlah itu adalah kes import yang mendapat jangkitan di luar negara.

Kes aktif dengan kebolehjangkitan COVID-19 kini ialah 24,713 kes.

Mengenai penularan jangkitan COVID-19 mengikut negeri, Selangor mencatatkan kes harian tertinggi dengan pertambahan sebanyak 762 kes dan diikuti Sarawak (615), Kelantan (343), Johor (309), Kuala Lumpur (254), Sabah (233) dan Pulau Pinang (123).

Selain itu, terdapat pertambahan sebanyak 13 kes baharu kematian menjadikan jumlah kes kematian secara keseluruhannya kini 1,449 kes.

Setakat ini, sebanyak 300 pesakit sedang menerima rawatan di Unit Rawatan Rapi (ICU) dan daripada jumlah itu, 133 orang memerlukan bantuan pernafasan.

Dalam pada itu, jumlah kes sembuh adalah sebanyak 1,803 kes menjadikan jumlah kumulatif kes sembuh kini sebanyak 369,556 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada lagi peluang raya bersama

TIDAK pernah berpeluang menyambut Aidilfitri bersama ayah tercinta, Adira Suhaimi mengakui terkilan tidak sempat berbuat demikian selepas ayahnya, Suhaimi Rajiman, 57, meninggal dunia Mac lalu.

Adira berkata, sejak kecil sehinggalah sekarang dia tidak sempat meraikan Aidilfitri bersama ayahnya malah hasrat itu ingin dilakukan menjelang Aidilfitri nanti namun tidak kesampaian.

“Saya akui sangat sedih kerana sejak kecil memang tidak rapat dengan arwah ayah.

“Banyak perkara yang tidak sempat saya lakukan bersama ayah. Rasa terkilan kerana sepanjang hayatnya, kami tidak pernah berpeluang menyambut Aidilfitri bersama-sama.

“Lebih membuatkan saya sedih keinginan arwah ayah untuk bertemu cucunya, Anggrek dan Asan juga tidak kesampaian,” katanya.

Katanya, sejak kecil dia tidak kenal siapakah ayahnya kerana ibu dan ayahnya berpisah ketika dia sangat kecil.

Malah dia tidak pernah rasa kasih sayang daripada seorang ayah namun sedikit pun tidak pernah menyimpan rasa dendam di hati.

“Apabila sudah ada peluang bertemu ayah dan ingin lebih mengenalinya Allah terlebih dulu menjemput dirinya.

“Saya masih terkejut dengan apa yang berlaku, banyak perkara tidak dapat lakukan ketika ayah masih hidup.

“Rasa sangat sedih dan terkilan namun saya masih sempat bertemu dan berbual dengannya tiga bulan sebelum arwah menghembuskan nafas terakhir,” katanya.

Dalam pada itu, Adira turut berpesan kepada mereka yang masih mempunyai ibu dan bapa, hargailah mereka selagi hayat masih ada.

“Setiap kali teringatkan arwah, saya jadi emosi apatah lagi ketika ini, kita sedang menyambut Ramadan dan bakal meraikan Aidilfitri,” katanya.

Dalam perkembangan lain, penyanyi yang popular dengan lagu Pujaan Hati itu turut terbabit dalam kerjasama koleksi raya tudung Hermanas X Adira.

Adira berkata, dia mula mengenali jenama berkenaan ketika membuat ulasan produk di Instagram miliknya.

“Setiap kali membuat ulasan sesuatu produk saya akan pakai dan tidak sangka mereka menawarkan saya untuk menjalin kerjasama.

“Untuk koleksi ini, terdapat 12 rekaan apabila setiap rekaan mempunyai lebih lima kombinasi warna,” katanya. – Berita Harian


AirAsia Tawar Penerbangan Lewat Malam Tambang Rendah

SEPANG: AirAsia menawarkan penerbangan lewat malam dengan tambang rendah tetap bagi memenuhi permintaan pelanggan dengan penerbangan antara 21 hingga 31 Januari ini sempena Tahun Baharu Cina.

Tambang ditawarkan syarikat berkenaan kepada pelanggan bermula dari RM149 bagi laluan Kuala Lumpur ke Sibu, Bintulu dan Miri serta laluan Johor Baharu ke Sibu.

Selain itu, RM169 dikenakan untuk laluan sehala bagi penerbangan dari Kuala Lumpur ke dua destinasi sama ada Sandakan atau Tawau.

Menteri Pengangkutan, Anthony Loke, berkata kerajaan berbesar hati AirAsia mengambil inisiatif berkenaan bagi membantu rakyat pulang ke kampung halaman masing-masing untuk menyambut perayaan Tahun Baharu Cina.

Katanya, beliau sebelum ini banyak menerima maklum balas mengenai harga tiket penerbangan yang mahal terutama ke Sabah dan Sarawak.

“Saya terima banyak maklum balas dari masyarakat, kebanyakannya yang menetap di Kuala Lumpur terutama pelajar tidak dapat pulang ke Sabah atau Sarawak disebabkan harga tiket yang mahal.

“Mereka ini tidak seperti penduduk Semenanjung kerana mempunyai banyak alternatif lain untuk pulang ke kampung masing-masing. Jadi, dengan penetapan harga tiket yang rendah ini ia sangat membantu terutamanya kepada mereka di Sabah dan Sarawak,” katanya.

Beliau berkata demikian dalam ucapan sempena Pengumuman Penerbangan Lewat Malam dengan Tambang Rendah Sempena Tahun Baharu Cina di ibu pejabat AirAsia RedQ, dekat sini, hari ini.

Sementara itu, Ketua Pegawai Eksekutif AirAsia Malaysia, Riad Asmat berkata ini bukan kali pertama syarikat menawarkan penerbangan lewat malam seumpama itu.

Beliau berkata, pengumuman itu adalah sebahagian dari usaha Kemakmuran Bersama AirAsia yang diperjuangkan sejak dulu lagi.

“Kami sangat menghargai maklum balas dari pelanggan yang mahu tambang rendah ke Sabah dan Sarawak sempena Tahun Baharu Cina yang akan disambut tidak lama lagi.

“Justeru, kami berbesar hati menambah penerbangan lewat malam ini dengan 12,960 tempat duduk untuk penerbangan tambang rendah di beberapa bandar terpilih di Sabah dan Sarawak.

“Selain itu AirAsia menawarkan 65,826 tempat duduk tambahan untuk laluan popular di seluruh Malaysia dan Singapura. Sama ada pelanggan pulang bagi meraikan perayaan atau bercuti bersama keluarga, kami berharap penerbangan tambahan ini akan memeriahkan lagi perayaan mereka,” katanya.


Bomba Tangkap Ular Sawa Telan Dua Ekor Kucing

KOTA KINABALU: Seekor ular sawa sepanjang lebih tiga meter berjaya ditangkap selepas menelan dua ekor kucing di sebuah rumah di Taman Melawa Jaya, di sini, pagi tadi.

Dalam kejadian jam 8.30 pagi itu, ular sawa jenis batik berkenaan dilaporkan berjaya ditangkap di dalam sangkar yang menempatkan tiga ekor kucing.

Ketua Balai Bomba dan Penyelamat (BBP) Lintas, Agustavia Joe Guasi berkata, pihaknya menerima panggilan kecemasan pada jam 8.48 pagi.

Katanya, susulan laporan itu, sepasukan lima anggota dan pegawai bersama sebuah jentera serta van Unit Bantuan Perkhidmatan Kecemasan (ERMS) dikerah ke lokasi kejadian.

“Setibanya pasukan bomba dilokasi kejadian mendapati, terdapat seekor ular sawa batik berada di dalam sangkar kucing.

“Ular sawa berkenaan dipercayai menelan dua ekor kucing manakala seekor lagi kucing mati di dalam sangkar,”katanya ketika dihubungi, hari ini.

Agustavia berkata, pasukan bomba terus menjalankan operasi menangkap ular berkenaan dengan menggunakan peralatan ‘snake catcher’.

Katanya, pasukan bomba terus melakukan pemeriksaan akhir sekitar kawasan bagi memastikan tiada kemerbahayaan lain sebelum operasi tamat pada jam 9.08 pagi. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost